text:
opmærksomhed på omstændigheder, hvorunder præstationsmål ikke nås, eller hvorunder der er risiko for, at de ikke vil blive nået, eller hvor der kan konstateres betydelige og varige fald i den operationelle præstation
 (b)efter anmodning fra Kommissionen støtte de nationale tilsynsmyndigheder ved at levere relevant input til udarbejdelsen af præstationsplaner og ved straks at informere de nationale tilsynsmyndigheder om omstændigheder, hvorunder nationale præstationsmål eller præstationsmål for funktionelle luftrumsblokke ikke nås, eller hvorunder der er risiko for, at de ikke nås, eller hvor der kan konstateres betydelige og varige fald i den operationelle præstation
 (c)hjælpe luftfartstjenesteudøverne med at nå de nationale præstationsmål eller præstationsmålene for funktionelle luftrumsblokke, navnlig ved at udarbejde og implementere den netoperationsplan, der er omhandlet i artikel 9 i [den reviderede forordning om netfunktioner].
 Artikel 6
 Koordinering med Den Europæiske Unions Luftfartssikkerhedsagentur
 I henhold til artikel 13a i forordning (EF) nr. 549/2004 og i overensstemmelse med artikel 75, stk. 2, litra h), og artikel 93, litra b), i forordning (EU) 2018/1139 koordinerer Kommissionen og medlemsstaterne deres indsats med Den Europæiske Unions Luftfartssikkerhedsagentur for at sikre, at:
 (a)der tages behørigt hensyn til sikkerhedsaspekterne, herunder opstilling, revision og gennemførelse af centrale præstationsindikatorer og unionsdækkende præstationsmål på det det centrale præstationsområde flyvesikkerhed
 (b)de centrale præstationsindikatorer og præstationsmålene på det centrale præstationsområde flyvesikkerhed er i overensstemmelse med den europæiske plan for luftfartssikkerhed, der er omhandlet i artikel 6 i forordning (EU) 2018/1139.
 KAPITEL III
 opstilling af præstationsmål
 Artikel 7
 Referenceperiodernes varighed
 1.Præstationsordningens tredje referenceperiode omfatter kalenderårene 2020-2024.
 2.Efterfølgende referenceperioder dækker hver fem kalenderår.
 3.Referenceperiodernes varighed, jf. stk. 1 og 2, berører ikke artikel 10, stk. 6.
 Artikel 8
 Centrale præstationsindikatorer og overvågningsindikatorer
 1.De centrale præstationsindikatorer og indikatorerne for overvågning af luftfartstjenesternes præstationer på EU-niveau for hvert centrale præstationsområde er de indikatorer, der er fastsat i afsnit 1 i bilag I.
 2.De centrale præstationsindikatorer og indikatorerne for overvågning af luftfartstjenesternes præstationer på nationalt niveau eller inden for funktionelle luftrumsblokke er de indikatorer, der er fastsat i afsnit 2 i bilag I.
 3.De centrale præstationsindikatorer og indikatorerne for overvågning af netfunktionernes præstationer er de indikatorer, der er fastsat i afsnit 3 i bilag I.
 4.Medlemsstaterne kan fastsætte andre centrale præstationsindikatorer og overvågningsindikatorer end de indikatorer, der er nævnt i stk. 2, med hensyn til navnlig civile-militære eller meteorologiske aspekter.
 Artikel 9
 Unionsdækkende præstationsmål
 1.Senest 19 måneder inden påbegyndelsen af en referenceperiode forelægger de nationale tilsynsmyndigheder Kommissionen de indledende omkostningsdata og oplysninger om trafikprognoser, der er omhandlet i artikel 10, stk. 2, litra f), vedrørende den kommende referenceperiode, som input til fastsættelsen af unionsdækkende præstationsmål.
 2.Senest 15 måneder inden påbegyndelsen af en referenceperiode offentliggør Kommissionen vejledende målintervaller for de unionsdækkende præstationsmål, som består af de årlige minimums- og maksimumsværdier, inden for hvilke Kommissionen agter at fastsætte de unionsdækkende præstationsmål.
 Kommissionen hører de interessenter, der er omhandlet i artikel 10, stk. 3, i forordning (EF) nr. 549/2004, andre relevante personer og organisationer og – med hensyn til sikkerhedsaspekter – Den Europæiske Unions Luftfartssikkerhedsagentur om disse vejledende målintervaller.
 3.Senest syv måneder inden påbegyndelsen af en referenceperiode vedtager Kommissionen


text:
i henhold til artikel 11, stk. 3, litra a), i forordning (EF) nr. 549/2004 de unionsdækkende præstationsmål for de centrale præstationsindikatorer, der er omhandlet i artikel 8, stk. 1.
 I denne forbindelse skal Kommissionen:
 (a)tage hensyn til de relevante input fra præstationsvurderingsorganet, netforvalteren og de nationale tilsynsmyndigheder
 (b)anvende overflyvningstrafikprognoser udtrykt i IFR-bevægelser og i tjenesteenheder og baseret på den seneste foreliggende basisprognose fra Eurocontrol Statistics and Forecast Service (STATFOR)
 (c)understøtte hvert unionsdækkende præstationsmål med en beskrivelse af de tilgrundliggende antagelser og rationaler for det pågældende mål, herunder anvendelsen af input som omhandlet i litra a) i dette stykke, udfaldet af den høring, der er omhandlet i stk. 2, og andre relevante faktuelle data.
 4.Samtidig med vedtagelsen af de unionsdækkende præstationsmål fastsætter Kommissionen:
 (a)en unionsdækkende "referenceværdi for fastlagte omkostninger" og en unionsdækkende "referenceværdi for den fastlagte enhedsomkostning" med henblik på at fastsætte mål for det centrale præstationsområde omkostningseffektivitet for den centrale præstationsindikator, der er omhandlet i bilag I, afsnit 1, punkt 4.1. Disse referenceværdier beregnes for året forud for påbegyndelsen af referenceperioden.
 Referenceværdien for fastlagte omkostninger beregnes ved brug af de faktiske omkostninger, der foreligger oplysninger om for den foregående referenceperiode, og justeres for at tage højde for det senest foreliggende skøn over omkostninger, trafikudsving og deres betydning for omkostningerne.
 Referenceværdien for den fastlagte enhedsomkostning beregnes ved at dividere referenceværdien for de fastlagte omkostninger med trafikprognosen udtrykt i tjenesteenheder for året forud for påbegyndelsen af referenceperioden
 (b)varslingstærskelværdier, ud over hvilke medlemsstaterne kan anmode om en revision af de præstationsmål, der er fastsat i præstationsplanerne, jf. artikel 18, stk. 1, litra a), nr. i). Disse varslingstærskelværdier baseres på følgende parametre:
 i)den faktiske trafiks afvigelse fra trafikprognosen i et kalenderår udtrykt som en procentdel af IFR-bevægelserne
 ii)den faktiske trafiks afvigelse fra trafikprognosen i et kalenderår udtrykt som en procentdel af tjenesteenhederne
 iii)udsvinget i referenceværdierne som følge af sæsonbetingede ajourføringer af netoperationsplanen, jf. artikel 9, stk. 4, litra a), og artikel 9, stk. 8, i [den reviderede forordning om netfunktioner], i forhold til referenceværdierne i den seneste udgave af netoperationsplanen, som foreligger på tidspunktet for udarbejdelsen af præstationsplanen. Udsvinget udtrykkes som en procentdel af udsvinget eller som en brøkdel af antal minutter for overflyvnings-ATFM-forsinkelse, afhængigt af referenceværdiernes størrelse.
 (c)sammenligningsgrupperne af luftfartstjenesteudøvere, der har et lignende operationelt og økonomisk miljø, med henblik på at vurdere præstationsmålene for det centrale præstationsområde omkostningseffektivitet.
 Artikel 10
 Præstationsplaner
 1.De nationale tilsynsmyndigheder udarbejder præstationsplaner på nationalt niveau eller inden for funktionelle luftrumsblokke.
 2.Præstationsplanerne udarbejdes efter den skabelon, der er opstillet i bilag II, og omfatter:
 a)bindende nationale præstationsmål eller bindende præstationsmål for funktionelle luftrumsblokke fastsat på grundlag af de centrale præstationsindikatorer, der er omhandlet i artikel 8, stk. 2, herunder en "referenceværdi for fastlagte omkostninger" og en "referenceværdi for den fastlagte enhedsomkostning" for hver afgiftszone, med henblik på at fastsætte mål i det centrale præstationsområde omkostningseffektivitet. Disse referenceværdier beregnes for året forud for påbegyndelsen af referenceperioden.
 Referenceværdien for fastlagte omkostninger beregnes ved brug af de faktiske omkostninger, der foreligger oplysninger om for den foregående referenceperiode, og justeres for at tage

type: legislation

jurisdiction: EU


text:
højde for de seneste foreliggende skøn over omkostninger, trafikudsving og deres betydning for omkostningerne.
 Referenceværdien for de fastlagte enhedsomkostninger beregnes ved at dividere referenceværdien for de fastlagte omkostninger med den seneste foreliggende trafikprognose udtrykt i tjenesteenheder for året forud for påbegyndelsen af referenceperioden.
 b)fastlagte omkostninger for overflyvnings- samt tårn- og indflyvningskontroltjenester, der er fastsat i henhold til artikel 15, stk. 2, litra a) og b), i forordning (EF) nr. 550/2004 og nærværende forordning
 c)de incitamentsordninger, der er oprettet i henhold til artikel 11, med angivelse af parametrene for incitamentsordningerne, moduleringsmekanismen for pivotværdier som omhandlet i artikel 11, stk. 3, hvor det er relevant, samt foranstaltninger til opfyldelse af målsætningerne for disse incitamentsordninger
 d)en beskrivelse af de vigtigste foranstaltninger, der tage sigte på at realisere præstationsmålene
 e)en bekræftelse af, at den er i overensstemmelse med nærværende forordnings anvendelsesområde i henhold til nærværende forordnings artikel 1 og artikel 7 i forordning (EF) nr. 549/2004
 f)overflyvningstrafikprognoser udtrykt i IFR-bevægelser og i tjenesteenheder og baseret på basisprognosen fra Eurocontrol Statistics and Forecast Service (STATFOR)
 g)tårn- og indflyvningstrafikprognoser udtrykt i IFR-bevægelser og i tjenesteenheder og baseret på basisprognosen fra Eurocontrol Statistics and Forecast Service (STATFOR)
 h)en beskrivelse af initiativer, der understøtter det grænseoverskridende samarbejde, og leveringen af grænseoverskridende tjenester, som er gavnlige for den operationelle præstation og/eller omkostningseffektiviteten
 i)oplysninger om
 i)større investeringer
 ii)forandringsstyringsplaner for ikrafttræden af større luftrumsændringer eller for forbedringer af ATM-systemet med henblik på at minimere negative konsekvenser for netpræstationen.
 Med hensyn til litra f) og g) kan de nationale tilsynsmyndigheder imidlertid beslutte at bruge andre overflyvnings- samt tårn- og indflyvningstrafikprognoser end dem, der er baseret på Eurocontrols STATFOR-basisprognose. I så fald skal de høre repræsentanterne for luftrumsbrugerne og de berørte luftfartstjenesteudøvere og begrunde, hvorfor de anvender disse andre prognoser i præstationsplanen. Eventuelle forskelle i forhold til Eurocontrols STATFOR-basisprognose skal være relateret til specifikke lokale faktorer, som der ikke i tilstrækkelig grad er taget højde for i Eurocontrols STATFOR-basisprognose. De samme prognoser skal anvendes til alle centrale præstationsområder.
 3.Præstationsplanerne kan indeholde yderligere præstationsmål, der er fastsat på grundlag af de centrale præstationsindikatorer, der er omhandlet i artikel 8, stk. 4. Disse mål skal understøtte opnåelsen af de præstationsmål, der er omhandlet i artikel 9, stk. 3, og denne artikels stk. 2, litra a).
 4.I henhold til artikel 10, stk. 1, og artikel 11, stk. 3, litra b), i forordning (EF) nr. 549/2004 skal de nationale tilsynsmyndigheder høre luftfartstjenesteudøvere, luftrumsbrugernes repræsentanter og, hvor det er relevant, lufthavnsoperatører og lufthavnskoordinatorer om udkastene til præstationsplaner, herunder om præstationsmålene og incitamentsordningerne i disse planer.
 5.Netforvalteren udarbejder netpræstationsplanen. Netpræstationsplanen udarbejdes efter den skabelon, der er opstillet i bilag III, og omfatter:
 (a)den merværdi, der tilføjes af netforvalteren til støtte for aktiviteter, der udføres af medlemsstaterne, funktionelle luftrumsblokke, luftfartstjenesteudøvere og civile og militære luftrumsbrugere for at nå kapacitets- og miljømål, og netfunktionernes bidrag til opnåelse af de unionsdækkende præstationsmål
 (b)præstationsmålene og målsætningerne for netforvalteren og for hver netfunktion og foranstaltningerne til opnåelse af disse mål.
 6.Når Kommissionen i overensstemmelse med artikel 11, stk. 3, litra c), fjerde afsnit, i


text:
forordning (EF) nr. 549/2004 har revideret de unionsdækkende præstationsmål, reviderer medlemsstaterne deres præstationsplaner og medtager reviderede præstationsmål i overensstemmelse med denne forordning.
 Artikel 11
 Incitamentsordninger
 1.De incitamentsordninger, der anføres i de præstationsplaner, der vedtages af medlemsstaterne skal:
 (a)indeholde effektive og forholdsmæssige økonomiske incitamenter til opnåelsen af præstationsmålene for de centrale præstationsområder omkostningseffektivitet og kapacitet
 (b)finde anvendelse i hele den periode, der er omfattet af præstationsplanen
 (c)være ikke-diskriminerende, transparente og effektive
 (d)finde anvendelse på overflyvnings- samt tårn- og indflyvningskontroltjenester.
 2.Incitamentsordningerne for præstationsmål i det centrale præstationsområde omkostningseffektivitet forvaltes i henhold til artikel 27 og 28.
 3.Incitamentsordningerne for præstationsmål i det centrale præstationsområde kapacitet skal ud over principperne i stk. 1 opfylde følgende principper:
 (a)De skal stå i forhold til niveauet af ATFM-forsinkelse og bestå af økonomiske fordele og ulemper, som har væsentlig indvirkning på den omhandlede indtjening.
 (b)De skal fastsættes således, at de maksimale økonomiske ulemper som et minimum svarer til de maksimale økonomiske fordele.
 Den nationale tilsynsmyndighed fastsætter de maksimale faste procentsatser, der er omhandlet i henholdsvis punkt 2.1, litra a), andet afsnit, samt punkt 2.2, litra a), andet afsnit, og i punkt 2.1, litra b), andet afsnit, samt punkt 2.2, litra b), andet afsnit, i bilag XIII til beregning af de økonomiske fordele og ulemper, idet de skal høre luftrumsbrugernes repræsentanter og de berørte luftfartstjenesteudøvere.
 De maksimale faste procentsatser, der er omhandlet i bilag XIII, punkt 2.1, litra a), andet afsnit, og punkt 2.2, litra a), andet afsnit, og som anvendes til beregning af de økonomiske fordele, må ikke overstige 2 %.
 (c)Der anvendes pivotværdier til beregning af de økonomiske fordele eller ulemper.
 De nationale tilsynsmyndigheder beslutter inden påbegyndelsen af referenceperioden, om disse pivotværdier skal baseres:
 i)på præstationsmålene på nationalt niveau, opdelt på hver enkelt luftfartstjenesteudøver eller
 ii)på modulerede præstationsmål på nationalt niveau, opdelt på hver enkelt luftfartstjenesteudøver, der fastsættes årligt af de nationale tilsynsmyndigheder for det efterfølgende år i overensstemmelse med punkt 1 i bilag XIII efter høring af luftrumsbrugernes repræsentanter og de berørte luftfartstjenesteudøvere. Moduleringsmekanismen skal fastlægges i præstationsplanen, og den finder anvendelse for hvert år i referenceperioden og ændres ikke i løbet af referenceperioden.
 Den nationale tilsynsmyndighed meddeler årligt Kommissionen pivotværdierne.
 (d)Der skal efter høring af luftrumsbrugernes repræsentanter og de berørte luftfartstjenesteudøvere fastsættes et symmetrisk interval omkring den pivotværdi, som den nationale tilsynsmyndighed har fastsat, for at sikre, at ubetydelige udsving i ATFM-forsinkelser ikke fører til økonomiske fordele elle ulemper.
 (e)Hvis den faktiske gennemsnitlige ATFM-forsinkelse pr. flyvning i år n er lavere end den pivotværdi, der er fastsat for år n, og ligger ud over det interval, der er omhandlet i litra d), skal dette føre til en økonomisk fordel ved at hæve enhedsraten i år n+2 i overensstemmelse med bilag XIII, punkt 2.
 (f)Hvis den faktiske gennemsnitlige ATFM-forsinkelse pr. flyvning i år n er højere end den pivotværdi, der er fastsat for år n, og ligger ud over det interval, der er omhandlet i litra d), skal dette føre til en økonomisk ulempe ved at sænke enhedsraten i år n+2 i overensstemmelse med bilag XIII,


text:
punkt 2.
 (g)For overflyvningsmålene i det centrale præstationsområde kapacitet, og når præstationsplanen er fastlagt inden for den funktionelle luftrumsblok, finder følgende bestemmelser anvendelse i tillæg til principperne i litra a)-f):
 i)De berørte nationale tilsynsmyndigheder skal udspecificere det præstationsmål for den funktionelle luftrumsblok, der er omhandlet i bilag I, afsnit 2, punkt 3.1, litra a), på de enkelte berørte luftfartstjenesteudøvere for at skabe incitamenter på nationalt niveau. De resulterende værdier danner grundlaget for pivotværdier som omhandlet i litra c).
 ii)De berørte nationale tilsynsmyndigheder skal anvende den samme incitamentsordning på en ensartet måde på alle berørte luftfartstjenesteudøvere.
 iii)Der anvendes også pivotværdier for den funktionelle luftrumsblok i tillæg til pivotværdierne for hver enkelt luftfartstjenesteudøver som omhandlet i nr. i), og de baseres enten:
 –på præstationsmålene for den funktionelle luftrumsblok eller
 –på modulerede præstationsmål inden for den funktionelle luftrumsblok i overensstemmelse med punkt 1 i bilag XIII efter høring af luftrumsbrugernes repræsentanter og de berørte luftfartstjenesteudøvere
 iv)Uanset litra c) beslutter alle de berørte nationale tilsynsmyndigheder i fællesskab, om pivotværdierne for de enkelte luftfartstjenesteudøvere og for den funktionelle luftrumsblok skal moduleres eller ej. Denne beslutning finder anvendelse på en ensartet måde på alle pivotværdier fastsat for de enkelte luftfartstjenesteudøvere og for de enkelte funktionelle luftrumsblokke i hele referenceperiodens varighed.
 v)Når præstationsmål fastsat på nationalt niveau og for de funktionelle luftrumsblokke skal moduleres, finder den samme moduleringsmekanisme anvendelse på præstationsmål, der er fastsat på nationalt niveau og for de funktionelle luftrumsblokke.
 vi)Når den samlede overflyvnings-ATFM-forsinkelse pr. flyvning i år n inden for den funktionelle luftrumsblok er højere end den pivotværdi, der er fastsat for år n, jf. nr. iii), og ligger ud over det interval, der er omhandlet i stk. 3, litra d), finder stk. 3, litra e), ikke anvendelse, og stk. 3, litra f), finder kun anvendelse på de luftfartstjenesteudøvere, for hvilke den faktiske ATFM-forsinkelse pr. flyvning i år n er højere end den pivotværdi, der er fastsat for år n, og går ud over det interval, der er omhandlet i litra d).
 vii)Når den samlede overflyvnings-ATFM-forsinkelse pr. flyvning i år n inden for den funktionelle luftrumsblok er lavere end den pivotværdi, der er fastsat for år n, jf. nr. iii), og ligger ud over det interval, der er omhandlet i stk. 3, litra d), finder stk. 3, litra f), ikke anvendelse, og stk. 3, litra e), finder kun anvendelse på de luftfartstjenesteudøvere, for hvilke den faktiske ATFM-forsinkelse pr. flyvning i år n er lavere end den pivotværdi, der er fastsat for år n, og går ud over det interval, der er omhandlet i litra d).
 4.De incitamentsordninger, der er anført i de præstationsplaner, der er vedtaget af medlemsstaterne, kan også indeholde økonomiske incitamenter til opnåelse af præstationsmålene for det centrale præstationsområde miljø eller til opnåelse af de yderligere præstationsmål, der er omhandlet i artikel 10, stk. 3, i overensstemmelse med stk. 1, litra b) og c), såfremt de er effektive og forholdsmæssige. Disse incitamentsordninger bør finde anvendelse i tillæg til og særskilt fra de incitamentsordninger, der er omhandlet i stk. 2 og 3. De


text:
aggregerede økonomiske fordele eller ulemper som følge af disse incitamentsordninger må ikke overstige henholdsvis 2 % og 4 % af de omkostninger, der er fastsat for år n.
 KAPITEL IV
 vedtagelse, vurdering og revision af præstationsplaner
 Artikel 12
 Vedtagelse og forelæggelse af udkast til præstationsplaner
 Det påhviler medlemsstaterne at vedtage et udkast til en præstationsplan, der er udarbejdet af den nationale tilsynsmyndighed eller de berørte myndigheder på nationalt niveau eller for funktionelle luftrumsblokke, og forelægge den for Kommissionen senest tre måneder inden påbegyndelsen af den referenceperiode, som den vedrører. Hvis et udkast til en præstationsplan er udarbejdet for en funktionel luftrumsblok, skal den, når alle de berørte medlemsstater har vedtaget den pågældende plan, forelægges Kommissionen af en medlemsstat efter dens vedtagelse af alle de berørte medlemsstater.
 Artikel 13
 Kontrol af fuldstændigheden af udkast til præstationsplaner
 1.Kommissionen kontrollerer, om udkast til præstationsplaner, der er indgivet af medlemsstaterne i henhold til artikel 12, indeholder alle de elementer, der er nødvendige for at vurdere overensstemmelsen med kravene i artikel 10, stk. 2 og 4, samt, hvor det er relevant, artikel 10, stk. 3 og 5.
 2.Hvis Kommissionen, når den har udført den kontrol, der er omhandlet i stk. 1, finder, at et eller flere elementer mangler, anmoder den senest en måned efter modtagelsen af udkastet til præstationsplan den eller de berørte medlemsstater om at indgive et ajourført udkast til præstationsplan, som indeholder det eller de manglende elementer.
 I dette tilfælde påhviler det den eller de berørte medlemsstater at forelægge Kommissionen det ajourførte udkast til præstationsplan omgående og under alle omstændigheder senest tre uger efter datoen for Kommissionens anmodning.
 3.Kommissionen indleder vurderingen omhandlet i artikel 14 af udkastet til præstationsplan, hvis den efter at have udført kontrollen i henhold til stk. 1 finder, at udkastet til præstationsplan indeholder alle de krævede elementer, eller efter at den har modtaget det ajourførte udkast til præstationsplan omhandlet i stk. 2.
 Artikel 14
 Vurdering og revision af udkast til præstationsplaner og -mål
 1.Kommissionen vurderer overensstemmelsen af de nationale præstationsmål eller de præstationsmål for funktionelle luftrumsblokke, der er anført i udkast til præstationsplaner, med de unionsdækkende præstationsmål på grundlag af de kriterier, der er fastlagt i bilag IV, punkt 1, idet den tager hensyn til lokale forhold. Kommissionen kan supplere vurderingen ved at gennemgå udkastene til præstationsplaner i lyset af de elementer, der er specificeret i bilag IV, punkt 2.
 2.Hvis Kommissionen på grundlag af den i stk. 1 omhandlede vurdering finder, at præstationsmålene i udkastet til præstationsplan er i overensstemmelse med de unionsdækkende præstationsmål, vedtager Kommissionen senest fem måneder efter datoen for modtagelse af udkastet til præstationsplan eller, hvis det er relevant, af det ajourførte udkast til præstationsplan som omhandlet i artikel 13, stk. 2, en afgørelse, hvorved den underretter den eller de berørte medlemsstater herom.
 3.Hvis Kommissionen på grundlag af den i stk. 1 omhandlede vurdering finder, at et eller flere præstationsmål i udkastet til præstationsplan ikke er i overensstemmelse med de unionsdækkende præstationsmål, vedtager Kommissionen senest fem måneder efter modtagelsen af udkastet til præstationsplan eller, hvis


text:
det er relevant, af det ajourførte udkast til præstationsplan som omhandlet i artikel 13, stk. 2, en afgørelse om de anbefalinger, der er omhandlet i artikel 11, stk. 3, litra c), andet afsnit, i forordning (EF) nr. 549/2004.
 I dette tilfælde påhviler det den eller de berørte medlemsstater senest tre måneder efter vedtagelsen af Kommissionens afgørelse at revidere præstationsmålene, træffe de nødvendige foranstaltninger for at revidere udkastet til præstationsplan i overensstemmelse hermed og under hensyntagen til Kommissionens anbefalinger og forelægge Kommissionen det reviderede udkast til præstationsplan.
 Artikel 15
 Vurdering af reviderede præstationsplaner og -mål samt vedtagelse af korrigerende foranstaltninger
 1.Når Kommissionen har modtaget det reviderede udkast til præstationsplan, som den har fået fremsendt i henhold til artikel 14, stk. 3, vurderer Kommissionen det reviderede udkast til præstationsplan og overensstemmelsen af de reviderede præstationsmål i planen med de unionsdækkende præstationsmål på grundlag af kriterierne i bilag IV, punkt 1, idet den tager hensyn til lokale forhold. Kommissionen kan supplere vurderingen ved at gennemgå udkastene til præstationsplaner i lyset af de elementer, der er specificeret i bilag IV, punkt 2.
 2.Hvis Kommissionen på grundlag af den i stk. 1 omhandlede vurdering finder, at de reviderede præstationsmål i det reviderede udkast til præstationsplan er i overensstemmelse med de unionsdækkende præstationsmål, vedtager Kommissionen senest fem måneder efter datoen for modtagelse af det reviderede udkast til præstationsplan en afgørelse, hvorved den underretter den eller de berørte medlemsstater herom.
 3.Hvis Kommissionen på grundlag af den i stk. 1 omhandlede vurdering er i tvivl med hensyn til, om de reviderede præstationsmål i det reviderede udkast til præstationsplan er i overensstemmelsen med de unionsdækkende præstationsmål, indleder Kommissionen senest fem måneder efter datoen for modtagelsen af det reviderede udkast til præstationsplan en detaljeret undersøgelse af disse præstationsmål og de relevante lokale forhold, idet den om nødvendigt anmoder om yderligere oplysninger fra de nationale tilsynsmyndigheder og underretter den eller de berørte medlemsstater herom.
 4.Hvis Kommissionen, når den har udført den i stk. 3 omhandlede detaljerede undersøgelse, finder, at de reviderede præstationsmål i det reviderede udkast til præstationsplan er i overensstemmelse med de unionsdækkende præstationsmål, vedtager Kommissionen senest fem måneder efter datoen for indledning af den detaljerede undersøgelse en afgørelse, hvorved den underretter den eller de berørte medlemsstater herom.
 5.Hvis Kommissionen, når den har udført den i stk. 3 omhandlede detaljerede undersøgelse, finder, at de reviderede præstationsmål i det reviderede udkast til præstationsplan ikke er i overensstemmelse med de unionsdækkende præstationsmål, vedtager Kommissionen senest fem måneder efter datoen for indledningen af den detaljerede undersøgelse en afgørelse med de korrigerende foranstaltninger, som den eller de berørte medlemsstater skal træffe, jf. artikel 11, stk. 3, litra c), andet afsnit, i forordning (EF) nr. 549/2004.
 6.Når Kommissionen har vedtaget den i stk. 5 omhandlede afgørelse, påhviler det den eller de berørte medlemsstater senest tre måneder efter datoen for vedtagelsen af denne afgørelse at meddele Kommissionen de foranstaltninger, som den eller de har truffet i henhold til denne afgørelse, samt oplysninger, som godtgør, at disse foranstaltninger er i overensstemmelse med nævnte afgørelse.
 7.På grundlag af


text:
de oplysninger, som Kommissionen har modtaget i henhold til stk. 6, vurderer den, om de foranstaltninger, som den eller de berørte medlemsstater har truffet, er tilstrækkelige til at sikre overensstemmelsen med den i stk. 5 omhandlede afgørelse, i henhold til kravene i forordning (EF) nr. 549/2004 og i denne forordning.
 Hvis Kommissionen finder, at disse foranstaltninger er tilstrækkelige til at sikre overensstemmelsen med den i stk. 5 omhandlede afgørelse, meddeler den dette til den eller de berørte medlemsstater.
 Hvis Kommissionen finder, at disse foranstaltninger ikke er tilstrækkelige til at sikre overensstemmelsen med den i stk. 5 omhandlede afgørelse, meddeler den dette til den eller de berørte medlemsstater og træffer de fornødne foranstaltninger for at afhjælpe den manglende overensstemmelse, herunder foranstaltninger i henhold til artikel 258 i traktaten om Den Europæiske Unions funktionsmåde.
 Artikel 16
 Vedtagelse af præstationsplaner
 Det påhviler medlemsstaterne at vedtage og offentliggøre deres præstationsplaner i hvert af følgende tilfælde:
 (a)når Kommissionen har vedtaget en afgørelse i henhold til artikel 14, stk. 2, artikel 15, stk. 2, eller artikel 15, stk. 4
 (b)når Kommissionen har vedtaget en afgørelse i henhold til artikel 15, stk. 7, andet afsnit
 (c)når Kommissionen har vedtaget en afgørelse efter en anmodning fra den eller de berørte medlemsstater om revision af præstationsmål i løbet af referenceperioden i henhold til artikel 18, stk. 1, såfremt præstationsplanen justeres af den berørte medlemsstat for så vidt angår de reviderede præstationsmål.
 Artikel 17
 Præstationsmål eller korrigerende foranstaltninger, der vedtages efter påbegyndelsen af referenceperioden
 1.Hvis medlemsstaterne som følge af den tid, der kræves for at gennemføre de i artikel 14 og 15 omhandlede procedurer, ikke har kunnet vedtage præstationsplaner inden påbegyndelsen af referenceperioden i henhold til artikel 16, finder præstationsmålene i den seneste version af udkastet til præstationsplan foreløbigt anvendelse, indtil præstationsplanerne er blevet vedtaget.
 2.I den i stk. 1 omhandlede situation og efter vedtagelsen af præstationsplanerne finder præstationsmålene for det centrale præstationsområde omkostningseffektivitet anvendelse med tilbagevirkende kraft, ved at enhedsraterne justeres i henhold til artikel 29, stk. 5.
 Artikel 18
 Revision af præstationsmål i løbet af en referenceperiode
 1.I løbet af referenceperioden kan medlemsstaterne revidere et eller flere præstationsmål, som er anført i præstationsplanerne, og vedtage præstationsplaner, der er ændret tilsvarende, hvis begge følgende betingelser er opfyldt:
 (a)Den eller de berørte medlemsstater vurderer, at den planlagte revision er nødvendig og forholdsmæssig, hvis en eller flere af følgende situationer gør sig gældende:
 i)mindst én af varslingstærsklerne, jf. artikel 9, stk. 4, litra b), er nået, og den nationale tilsynsmyndig eller de berørte myndigheder har vurderet situationen og har påvist, at virkningerne af at nå varslingstærsklen eller -tærsklerne ikke kan afbødes tilstrækkeligt, medmindre præstationsmålene revideres
 ii)de indledende data, antagelser og begrundelser, herunder om investeringer, der lå til grund for præstationsmålene, i væsentlig og varig grad ikke længere er nøjagtige som følge af omstændigheder, som ikke kunne forudses på tidspunktet for vedtagelsen af præstationsplanen, og den nationale tilsynsmyndighed eller de berørte myndigheder har vurderet situationen og har påvist, at virkningerne ikke kan afbødes tilstrækkeligt, medmindre præstationsmålene revideres.
 (b)Kommissionen har på grundlag af


text:
en begrundet anmodning fra den eller de berørte medlemsstater truffet afgørelse om, at:
 i)den accepterer, at den planlagte revision er nødvendig og forholdsmæssig, fordi en eller flere af de i litra a) omhandlede situationer gør sig gældende
 ii)de planlagte reviderede præstationsmål er i overensstemmelse med de unionsdækkende præstationsmål, efter at den har vurderet disse mål på grundlag af kriterierne i bilag IV, punkt 1.
 Kommissionen vedtager afgørelsen som omhandlet i litra b) senest syv måneder efter datoen for den eller de berørte medlemsstaters indgivelse af den fuldstændige anmodning.
 2.Revisioner af præstationsmål, som er vedtaget i henhold til denne artikel, finder ikke anvendelse med tilbagevirkende kraft.
 Artikel 19
 Godkendelse af netpræstationsplanen
 1.Netforvalteren forelægger Kommissionen udkastet til netpræstationsplan, efter at det er godkendt af netadministrationsorganet som omhandlet i artikel 18, stk. 1, litra o), i [den reviderede forordning om netfunktioner] senest tre måneder inden påbegyndelsen af referenceperioden.
 2.Kommissionen vurderer, om udkastet til netpræstationsplan opfylder de kriterier, der er fastlagt i bilag V.
 Kommissionen kan anmode netforvalteren om at forelægge en revision af dette udkast til netpræstationsplan, når dette er nødvendigt for at sikre overensstemmelsen med kriterierne i bilag V.
 3.Hvis Kommissionen finder, at udkastet til netpræstationsplan opfylder kriterierne i bilag V, vedtager den netpræstationsplanen.
 4.Netforvalteren offentliggør og gennemfører netpræstationsplanen, når den er vedtaget af Kommissionen i henhold til stk. 3.
 5.Hvis Kommissionen som følge af den tid, der kræves for at gennemføre de i stk. 2 og 3 omhandlede procedurer, ikke har vedtaget netpræstationsplanen inden påbegyndelsen af referenceperioden, finder den seneste version af udkastet til netpræstationsplan, som er godkendt af netadministrationsorganet, foreløbigt anvendelse, indtil Kommissionen vedtager netpræstationsplanen.
 KAPITEL V
 finansiering af luftfartstjenester, fastlæggelse af afgiftszoner, fastlæggelse af omkostningsgrundlag for afgifter og gennemsigtighed
 Artikel 20
 Principper for finansieringen af luftfartstjenester
 1.De fastlagte omkostninger for overflyvningsluftfartstjenester finansieres ved overflyvningsafgifter, som pålægges luftrumsbrugerne, og, hvis artikel 25, stk. 3, finder anvendelse, andre indtægter som omhandlet i den nævnte artikel.
 2.De fastlagte omkostninger for tårn- og indflyvningskontroltjenester finansieres ved tårn- og indflyvningskontrolafgifter, som pålægges luftrumsbrugerne, og, hvis artikel 25, stk. 3, finder anvendelse, andre indtægter som omhandlet i den nævnte artikel.
 3.Indtægter fra overflyvningsafgifter eller tårn- og indflyvningskontrolafgifter må ikke anvendes til at finansiere luftfartstjenesteudøveres kommercielle aktiviteter.
 Artikel 21
 Fastlæggelse af afgiftszoner
 1.Medlemsstaterne fastlægger i det luftrum under deres ansvarsområde, hvor der ydes luftfartstjenester over for luftrumsbrugerne, en eller flere afgiftszoner med henblik på at inddrive overflyvningsafgifter ("overflyvningsafgiftszone") og en eller flere afgiftszoner med henblik på at inddrive tårn- og indflyvningskontrolafgifter ("tårn- og indflyvningskontrolafgiftszone").
 Medlemsstaterne hører luftrumsbrugernes repræsentanter, inden disse zoner fastlægges eller ændres.
 Medlemsstaterne underretter Kommissionen og, hvis det er relevant, Eurocontrols centrale ruteafgiftstjeneste ("CRCO") om fastlæggelsen eller ændringen af disse afgiftszoner mindst syv måneder inden påbegyndelsen af referenceperioden.
 2.Medlemsstaterne sikrer, at det geografiske omfang af disse afgiftszoner er klart fastlagt. Afgiftszonerne skal svare til udøvelsen luftfartstjenesterne og kan omfatte tjenester, der udøves af luftfartstjenesteudøvere etableret i en anden medlemsstat, for så vidt angår luftrum, der går på tværs af grænserne.
 3.Når lufttrafiktjenester i forbindelse med luftfartøjers ind- og udflyvning leveres i fællesskab for en


text:
gruppe lufthavne, kan medlemsstaterne fastlægge en specifik tårn- og indflyvningskontrolafgiftszone inden for det berørte terminalområde.
 4.Hvis medlemsstaterne beslutter at fastlægge overflyvningsafgiftszoner eller tårn- og indflyvningskontrolafgiftszoner, der strækker sig over flere medlemsstaters luftrum, eller hvis medlemsstaterne beslutter at fastlægge en fælles afgiftszone, sikrer de berørte medlemsstater, at forordningen anvendes på en konsekvent og ensartet måde på udøvelsen af luftfartstjenester i det berørte luftrum.
 Det påhviler medlemsstaterne straks at underrette Kommissionen og Eurocontrols CRCO om en sådan beslutning.
 5.Medlemsstaterne kan ændre eller fastlægge en ny tårn- og indflyvningskontrolafgiftszone i løbet af en referenceperiode, såfremt de:
 (a)hører de berørte luftrumsbrugeres repræsentanter og luftfartstjenesteudøvere inden ændringen
 (b)straks underretter Kommissionen og Eurocontrols CRCO om ændringen
 (c)straks forelægger Kommissionen følgende:
 i)de relevante omkostnings- og trafikdata, som giver et tilstrækkeligt billede af situationen før og efter ændringen
 ii)bemærkningerne fra luftrumsbrugernes repræsentanter og luftfartstjenesteudøverne, der er blevet hørt i henhold til litra a)
 iii)en vurdering af ændringens forventede indvirkning på opnåelsen af de nationale præstationsmål eller præstationsmålene for funktionelle luftrumsblokke på det centrale præstationsområde omkostningseffektivitet og på præstationsovervågningen
 iv)en ajourføring af præstationsplanen med de relevante data.
 6.Medlemsstaterne må ikke ændre en overflyvningsafgiftszone i løbet af en referenceperiode.
 Artikel 22
 Fastlæggelse af omkostningsgrundlaget for afgifter
 1.Omkostningsgrundlaget for overflyvnings- samt tårn- og indflyvningskontrolafgifter består af de fastlagte omkostninger vedrørende udøvelsen af luftfartstjenester i den berørte afgiftszone.
 Fastlagte omkostninger, der hidrører fra nye ATM-systemer, og omfattende ændringer af eksisterende ATM-systemer medtages kun i omkostningsgrundlaget, hvis disse systemer er i overensstemmelse med gennemførelsen af den europæiske ATM-masterplan og navnlig med de fælles projekter, der er omhandlet i artikel 15a, stk. 3, i forordning (EF) nr. 550/2004.
 Medlemsstaterne kan beslutte at medtage følgende fastlagte omkostninger, der afholdes i forbindelse med udøvelsen af luftfartstjenester, i omkostningsgrundlaget i henhold til artikel 15, stk. 2, litra b), andet punktum, i forordning (EF) nr. 550/2004:
 (a)fastlagte omkostninger, der bæres af de kompetente myndigheder
 (b)fastlagte omkostninger, der bæres af de kvalificerede enheder, jf. artikel 3 i forordning (EF) nr. 550/2004
 (c)fastlagte omkostninger, der hidrører fra den internationale Eurocontrolkonvention af 13. december 1960 vedrørende samarbejde om luftfartens sikkerhed med senere ændringer.
 2.Uanset artikel 18 fastsættes de fastlagte omkostninger, der medtages i omkostningsgrundlaget for overflyvnings- samt tårn- og indflyvningskontrolafgifter, inden påbegyndelsen af hver referenceperiode som en del af præstationsplanen i faste priser og angives for hvert kalenderår i denne periode i både faste priser og nominelle værdier, med undtagelse af de fastlagte omkostninger, der er omhandlet i stk. 1, tredje afsnit, og de fastlagte omkostninger, der er omhandlet i stk. 4, litra c) og d), som fastsættes i nominelle værdier, når der anvendes historisk driftsbogføring.
 3.Fastlagte omkostninger, der medtages i omkostningsgrundlaget for overflyvnings- samt tårn- og indflyvningskontrolafgifter, beregnes i national valuta. Hvis der er fastlagt en fælles afgiftszone med en enkelt enhedsrate, sikrer de berørte medlemsstater, at de fastlagte omkostninger omregnes til én fælles valuta, som kan være euro eller en af de berørte medlemsstaters nationale valutaer, så det sikres, at beregningen af den fælles enhedsrate i henhold til nærværende forordnings artikel 25, stk. 4, er gennemskuelig.
 4.De fastlagte omkostninger,


text:
der medtages i omkostningsgrundlaget for overflyvnings- samt tårn- og indflyvningskontrolafgifter, opdeles i:
 (a)personaleomkostninger
 (b)andre driftsomkostninger
 (c)afskrivningsomkostninger
 (d)kapitalomkostninger
 (e)ekstraordinære omkostninger.
 Med hensyn til litra a) omfatter personaleomkostninger bruttoløn, overtidsbetaling, arbejdsgiverbidrag til socialsikringsordninger samt pensionsomkostninger og andre ydelser. Ved beregningen af pensionsomkostninger anlægges der forsigtige skøn på grundlag af ordningens forvaltning eller den nationale lovgivning. Disse skøn skal specificeres i præstationsplanen.
 Med hensyn til litra b) omfatter andre driftsomkostninger udgifter til indkøb af varer og tjenesteydelser, der anvendes i udøvelsen af luftfartstjenester, herunder udliciterede tjenesteydelser, eksternt personale, materialer, energi og andre forsyningsomkostninger, leje af bygninger, udstyr og faciliteter, vedligeholdelse, forsikringsomkostninger og rejseudgifter.
 Med hensyn til litra c) vedrører afskrivningsomkostninger de samlede anlægsaktiver, der anvendes til luftfartstjenesteformål. Værdien af anlægsaktiver afskrives i henhold til deres forventede levetid efter princippet om lineær afskrivning af omkostningerne ved de aktiver, der afskrives. Afskrivningen beregnes på basis af historiske omkostninger eller nuværdiomkostninger. Afskrivningsmetoden må ikke ændres i løbet af afskrivningsperioden, og den skal være i overensstemmelse med de anvendte kapitalomkostninger, dvs. nominelle kapitalomkostninger for regnskaber baseret på historiske omkostninger og reale kapitalomkostninger for regnskaber baseret på nuværdiomkostninger. Hvis der anvendes regnskaber baseret på nuværdiomkostninger, omfatter kapitalomkostningerne ikke inflation, og de tilsvarende tal på grundlag af historiske omkostninger angives til sammenligning og vurdering.
 Med hensyn til litra d) opgøres kapitalomkostningerne som produktet af følgende elementer:
 i)summen af den gennemsnitlige bogførte nettoværdi af de anlægsaktiver, der er i drift eller under opførelse, og eventuelle opjusteringer af de samlede aktiver som opgivet af den nationale tilsynsmyndighed, der anvendes af luftfartstjenesteudøveren, og den gennemsnitlige nettoværdi af de omsætningsaktiver bortset fra bankkonti med rentetilskrivning, der er nødvendige for udøvelsen af luftfartstjenester
 ii)det vægtede gennemsnit af gældsrenten og egenkapitalforrentningen. For luftfartstjenesteudøvere uden egenkapital beregnes det vægtede gennemsnit på basis af en forrentning af forskellen mellem de samlede aktiver, jf. nr. i), og gælden.
 Ved beregningen af kapitalomkostningerne baseres de faktorer, der skal lægges vægt på, på forholdet mellem finansiering via gæld og finansiering via egenkapital. Gældsrenten er luftfartstjenesteudøverens vægtede gennemsnitlige gældsrente. Egenkapitalforrentningen skal være den samme, som opgives i præstationsplanen for referenceperioden, og baseres på luftfartstjenesteudøverens faktiske finansielle risiko.
 Hvis luftfartstjenesteudøverne afholder omkostninger til leje af anlægsaktiver, indgår disse omkostninger ikke i beregningen af kapitalomkostninger.
 Med hensyn til litra e) består ekstraordinære omkostninger af ikketilbagevendende omkostninger i forbindelse med udøvelsen af luftfartstjenester, herunder ikkerefunderbare skatter og afgifter.
 5.De fastlagte omkostninger fordeles på en gennemskuelig måde på de afgiftszoner, hvor de rent faktisk er påløbet. Fastlagte omkostninger, der er påløbet på tværs af forskellige afgiftszoner, fordeles forholdsmæssigt på grundlag af en gennemskuelig metode.
 Til dette formål definerer de nationale tilsynsmyndigheder inden påbegyndelsen af hver referenceperiode de kriterier, der skal anvendes til at fordele de fastlagte omkostninger mellem afgiftszonerne, herunder med hensyn til dette stykkes litra b) og c), og kriterierne for fordeling af de fastlagte omkostninger mellem overflyvnings- og tårn- og indflyvningskontroltjenester, og de skal medtage disse oplysninger i præstationsplanen i henhold til bilag II, punkt 3.3, litra d).
 De fastlagte omkostninger, der indgår i omkostningsgrundlaget for tårn- og indflyvningskontrolafgiftszoner, skal omfatte omkostningerne til


text:
følgende tjenester:
 a)tårnkontroltjenester eller flyvepladsflyveinformationstjenester, herunder lufttrafikrådgivningstjenester og alarmeringstjenester
 b)lufttrafiktjenester i forbindelse med luftfartøjers ind- og udflyvning inden for en vis afstand fra en lufthavn, der fastlægges ud fra de operationelle krav
 c)den forholdsmæssige del af luftfartstjenesterne, som er fælles for overflyvnings- og tårn- og indflyvningskontroltjenester.
 6.De fastlagte omkostninger i forbindelse med flyvninger, der er fritaget i henhold til artikel 31, stk. 3-5, opdeles i:
 a)de fastlagte omkostninger ved VFR-flyvninger, der er fritaget for afgifter, beregnet ved hjælp af en metode til bestemmelse af marginalomkostninger
 b)de fastlagte omkostninger ved IFR-flyvninger, der beregnes som produktet af følgende elementer:
 i) de fastlagte omkostninger ved IFR-flyvninger, der omfatter de samlede fastlagte omkostninger minus de fastlagte omkostninger ved VFR-flyvninger
 ii) forholdet mellem antallet af fritagne tjenesteenheder og det samlede antal tjenesteenheder for IFR-flyvninger og, hvis de ikke er fritaget, for VFR-flyvninger.
 De fastlagte omkostninger ved fritagne VFR-flyvninger angives særskilt fra de fastlagte omkostninger ved IFR-flyvninger ved beregningen af enhedsraten.
 7.De nationale tilsynsmyndigheder kontrollerer for hver afgiftszone, at omkostningsgrundlaget for overflyvnings- samt tårn- og indflyvningskontrolafgifter er i overensstemmelse med kravene i artikel 15, stk. 2, i forordning (EF) nr. 550/2004 og med denne artikel. Til dette formål undersøger de nationale tilsynsmyndigheder relevante regnskabsdokumenter, herunder opgørelser over aktiver, samt ethvert andet materiale af relevans for fastlæggelsen af omkostningsgrundlaget for luftfartsafgifter.
 Artikel 23
 Faktiske omkostninger
 Bestemmelserne i artikel 22 finder tilsvarende anvendelse på fastlæggelsen af faktiske omkostninger.
 Artikel 24
 Gennemsigtighed i omkostningerne
 1.Det påhviler medlemsstaterne at fastlægge omkostningsgrundlag for hver afgiftszone på en gennemsigtig måde.
 2.Senest fire måneder inden påbegyndelsen af referenceperioden skal medlemsstaterne på en koordineret måde høre luftfartstjenesteudøverne, luftrumsbrugernes repræsentanter og, hvor det er relevant, lufthavnsoperatører og lufthavnskoordinatorer om den planlagte fastsættelse af de fastlagte omkostninger, som er medtaget i omkostningsgrundlaget for overflyvnings- samt tårn- og indflyvningskontrolafgifter, nye og løbende investeringer, tjenesteenhedsprognoser og afgiftspolitik for den omhandlede referenceperiode.
 Medlemsstaterne skal også gøre dette i løbet af en referenceperiode, når de planlægger at anmode om en revision af præstationsmål i det centrale præstationsområde omkostningseffektivitet i henhold til artikel 18, stk. 1.
 Medlemsstaterne forelægger oplysningsskemaerne og de oplysninger, der kræves i bilag VII og IX for de enheder, der er indbudt til høringen, senest tre uger inden høringen.
 3.I løbet af referenceperioden skal medlemsstaterne hvert år på en koordineret måde og i overensstemmelse med bilag XII, punkt 1, høre luftfartstjenesteudøverne, luftrumsbrugernes repræsentanter og, hvor det er relevant, lufthavnsoperatører og lufthavnskoordinatorer om de faktisk påløbne omkostninger i det foregående år og forskellen mellem de faktiske omkostninger og de fastlagte omkostninger i præstationsplanen.
 Medlemsstaterne forelægger oplysningsskemaet og de oplysninger, der kræves i bilag VII for de enheder, der er indbudt til høringen, senest tre uger inden høringen.
 4.Medlemsstaterne forelægger oplysningerne som omhandlet i stk. 2 og 3, sidste afsnit, for Kommissionen på den dag, hvor de forelægges de hørte parter. Medlemsstaterne underretter også Kommissionen om resultatet af høringen.
 KAPITEL VI
 beregning af enhedsrater og afgifter
 Artikel 25
 Beregning af enhedsrater
 1.Det påhviler medlemsstaterne at beregne enhedsraterne for overflyvnings- samt tårn- og indflyvningskontroltjenester inden påbegyndelsen af hvert år i referenceperioden.


text:
2.Disse rater beregnes ved at dividere det anslåede antal samlede overflyvningstjenesteenheder eller tårn- og indflyvningskontroltjenesteenheder for det relevante år som beregnet i henholdsvis punkt 1 og 2 i bilag VIII op i den aritmetiske sum af følgende elementer:
 (a)de fastlagte omkostninger udtrykt i nominelle tal i det pågældende år, jf. præstationsplanen
 (b)justeringerne for inflation i henhold til artikel 26
 (c)justeringerne efter anvendelsen af mekanismen til trafikrisikodeling i henhold til artikel 27, stk. 2-5
 (d)justeringerne efter anvendelsen af mekanismen til omkostningsrisikodeling i henhold til artikel 28, stk. 4-6
 (e)justeringerne efter anvendelsen af de økonomiske incitamentsordninger i henhold til artikel 11, stk. 3 og 4
 (f)justeringerne efter moduleringen af luftfartsafgifterne i henhold til artikel 32
 (g)de justeringer, der følger af trafikudsving i henhold til artikel 27, stk. 8
 (h)de justeringer, der følger af trafikudsving i henhold til artikel 27, stk. 9
 (i)fradrag af andre indtægter i henhold til denne artikels stk. 2
 (j)krydsfinansiering mellem overflyvningsafgiftszoner eller mellem tårn- og indflyvningskontrolafgiftszoner i henhold til artikel 15, stk. 2, litra e), i forordning (EF) nr. 550/2004
 (k)justeringer for forskelle i indtægterne som følge af den midlertidige anvendelse af enhedsraten i henhold til artikel 29, stk. 5
 (l)justeringer vedrørende foregående referenceperioder.
 3.I forbindelse med stk. 2, litra i), fratrækkes følgende indtægter opnået af luftfartstjenesteudøvere i år n de fastlagte omkostninger som "andre indtægter":
 (a)offentlig støtte udbetalt af offentlige myndigheder, herunder finansiel støtte fra Unionens støtteprogrammer
 (b)indtægter fra erhvervsmæssige aktiviteter, hvis den eller de berørte medlemsstater har besluttet, at disse indtægter skal trækkes fra
 (c)med hensyn til tårn- og indflyvningskontroltjenester indtægter fra kontrakter eller aftaler indgået mellem luftfartstjenesteudøvere og lufthavnsoperatører, hvis den eller de berørte medlemsstater har besluttet, at disse indtægter skal trækkes fra.
 Med hensyn til litra a) trækkes offentlig støtte, der dækker personaleomkostninger og andre driftsomkostninger, fra de fastlagte omkostninger senest i år n+2. Offentlig støtte, der dækker afskrivningsomkostninger, trækkes fra de fastlagte omkostninger efter afskrivningsordningen for det finansierede aktiv (varighed og annuitet). En medlemsstat kan beslutte ikke at fratrække de fastlagte omkostninger et beløb, der vedrører de administrative omkostninger i forbindelse med rapporteringen om finansieringsaftalen, hvis disse administrative omkostninger ikke indgår i omkostningsgrundlaget for afgifter. En medlemsstat kan ligeledes beslutte ikke at fratrække de fastlagte omkostninger offentlige midler, der er modtaget til dækning af omkostninger, som ikke er kendte på tidspunktet for udarbejdelsen af præstationsplanen og derfor ikke medtaget i omkostningsgrundlaget. Luftrumsbrugere pålægges ikke omkostninger, som er dækket af offentlig støtte.
 Med hensyn til litra b) og c) trækkes indtægterne, jf. nævnte litra, fra de fastlagte omkostninger senest i år n+2.
 4.Enhedsrater beregnes i national valuta.
 Hvis medlemsstaterne beslutter at fastlægge en fælles afgiftszone i henhold til artikel 21, stk. 4, beregnes enhedsraten i én fælles valuta, som kan være euro eller en af de berørte medlemsstaters nationale valutaer. De pågældende medlemsstater underretter Kommissionen og Eurocontrols CRCO om, hvilken valuta der anvendes.
 Artikel 26
 Justering for inflation
 For hvert år i referenceperioden justeres de fastlagte omkostninger, der indgår i omkostningsgrundlagene for overflyvnings- samt tårn- og indflyvningskontrolafgifter i år n udtrykt i nominelle tal,


text:
på grundlag af forskellen i procent mellem indekset for faktisk inflation og indekset for forventet inflation for nævnte år n og medtages som en justering ved beregning af enhedsraten for år n+2.
 De fastlagte omkostninger som omhandlet i artikel 22, stk. 1, tredje afsnit, og de fastlagte omkostninger som omhandlet i artikel 22, stk. 4, litra c) og d), justeres ikke for inflation, når der anvendes historisk driftsbogføring.
 Artikel 27
 Mekanismen til trafikrisikodeling
 1.Med hensyn til de incitamentsordninger, der er omhandlet i artikel 11, stk. 2, anvendes en mekanisme til trafikrisikodeling. Efter denne mekanisme deles risikoen for ændringer i indtægterne som følge af afvigelser fra tjenesteenhedsprognosen i præstationsplanen mellem luftfartstjenesteudøverne og luftrumsbrugerne i overensstemmelse med bestemmelserne i denne artikel.
 2.Hvis det faktiske antal tjenesteenheder i et givet år n afviger fra prognosen ifølge præstationsplanen for samme år n med højst 2 %, tilfalder de deraf følgende yderligere indtægter den eller de pågældende luftfartstjenesteudøvere, ligesom de opståede indtægtstab oppebæres fuldt ud af den eller de pågældende luftfartstjenesteudøvere.
 3.Hvis det faktiske antal tjenesteenheder i et givet år n overstiger tjenesteenhedsprognosen ifølge præstationsplanen for samme år n med mere end 2 %, overføres 70 % af de deraf følgende yderligere indtægter, der tilfalder luftfartstjenesteudøveren eller luftfartstjenesteudøverne, og som overstiger 2 % af forskellen mellem det faktiske antal tjenesteenheder og denne prognose, til luftrumsbrugerne, ved at enhedsraterne justeres i år n+2.
 Hvis det faktiske antal tjenesteenheder i et givet år n ligger mere end 2 % under tjenesteenhedsprognosen ifølge præstationsplanen for samme år n, dækkes 70 % af det deraf følgende indtægtstab, som luftfartstjenesteudøveren eller luftfartstjenesteudøverne har lidt, og som overstiger 2 % af forskellen mellem det faktiske antal tjenesteenheder og denne prognose, af luftrumsbrugerne, ved at enhedsraterne justeres i år n+2.
 4.Hvis det faktiske antal tjenesteenheder i et givet år n er på under 90 % af tjenesteenhedsprognosen ifølge præstationsplanen for samme år n, dækkes den del af luftfartstjenesteudøverens eller luftfartstjenesteudøvernes deraf følgende indtægtstab, som overstiger 10 % af forskellen mellem det faktiske antal tjenesteenheder og denne prognose, fuldt ud af luftrumsbrugerne, ved at enhedsraterne justeres i år n+2.
 Hvis det faktiske antal tjenesteenheder i et givet år n overstiger tjenesteenhedsprognosen ifølge præstationsplanen for samme år n med mere end 110 %, overføres den del af luftfartstjenesteudøverens eller luftfartstjenesteudøvernes deraf følgende yderligere indtægter, som overstiger 10 % af forskellen mellem det faktiske antal tjenesteenheder og denne prognose, fuldt ud til luftrumsbrugerne, ved at enhedsraterne justeres i år n+2.
 5.De nationale tilsynsmyndigheder kan tilpasse parameterværdierne i den mekanisme til trafikrisikodeling, der er fastsat i stk. 2 og 3. Når disse værdier tilpasses, skal de nationale tilsynsmyndigheder:
 (a)høre de berørte luftrumsbrugeres repræsentanter og luftfartstjenesteudøvere om de planlagte værdier
 (b)sikre, at luftfartstjenesteudøvernes risikoeksponering ikke er lavere end den maksimale indtægtsrisiko i henhold til den mekanisme, der er fastsat i stk. 2 og 3
 (c)tage hensyn til udsvingene i omkostningerne i forbindelse med den berørte luftfartstjenesteudøvers levering af kapacitet til trafikudsving.
 6.Følgende fastlagte omkostninger er ikke omfattet af bestemmelserne i stk. 2-5:
 a)de fastlagte omkostninger, der er


text:
fastsat i henhold til artikel 22, stk. 1, tredje afsnit
 b)de fastlagte omkostninger for vejrtjenester.
 7.Medlemsstaterne kan fastsætte, at stk. 2-5 ikke gælder for de fastlagte omkostninger for luftfartstjenesteudøvere, der har fået tilladelse til at udøve luftfartstjenester uden certificering, jf. artikel 7, stk. 5, i forordning (EF) nr. 550/2004.
 8.Med hensyn til de fastlagte omkostninger, der er omhandlet i stk. 6 og, hvis relevant, i stk. 7, overføres alle yderligere indtægter i år n som følge af forskelle mellem det faktiske antal tjenesteenheder og tjenesteenhedsprognosen i præstationsplanen for samme år til luftrumsbrugerne, og eventuelle indtægtstab dækkes af luftrumsbrugerne, ved at enhedsraten justeres i år n+2.
 9.Justeringerne af enhedsraterne, jf. artikel 25, stk. 2, litra b)-l), er ikke omfattet af bestemmelserne i stk. 2-5. Med hensyn til de justeringer, der er omhandlet i artikel 25, stk. 2, litra b), c), d), e), f), g), i), j) og k), overføres alle yderligere indtægter i år n som følge af forskelle mellem det faktiske antal tjenesteenheder og tjenesteenhedsprognosen ifølge præstationsplanen for samme år til luftrumsbrugerne, og eventuelle indtægtstab dækkes af luftrumsbrugerne, ved at enhedsraten justeres i år n+2.
 Artikel 28
 Mekanismen til omkostningsrisikodeling
 1.Med hensyn til de incitamentsordninger, der er omhandlet i artikel 11, stk. 2, anvendes en mekanisme til omkostningsrisikodeling. Efter denne mekanisme deles forskelle mellem de fastlagte omkostninger i præstationsplanen og de faktiske omkostninger mellem luftfartstjenesteudøverne og luftrumsbrugerne i overensstemmelse med bestemmelserne i denne artikel.
 2.De i stk. 1 omhandlede forskelle deles som følger:
 (a)Hvis de faktiske omkostninger i hele referenceperioden er lavere end de fastlagte omkostninger, bevarer luftfartstjenesteudøveren eller den berørte medlemsstat hele den opståede forskel.
 (b)Hvis de faktiske omkostninger i hele referenceperioden er højere end de fastlagte omkostninger, bæres den opståede forskel fuldt ud af den pågældende luftfartstjenesteudøver eller medlemsstat.
 3.Stk. 2 finder ikke anvendelse, hvis forskellene mellem fastlagte omkostninger og faktiske omkostninger udspringer af mindst én af følgende ændringer:
 (a)uforudsete ændringer i omkostninger til nye og løbende investeringer
 (b)uforudsete ændringer i de omkostninger, der er omhandlet i artikel 22, stk. 1, tredje afsnit
 (c)uforudsete og væsentlige ændringer i pensionsomkostninger i henhold til artikel 22, stk. 4, der udspringer af uforudsete ændringer af national regulering af pension og pensionsregnskaber eller uforudsete ændringer af vilkårene på de finansielle markeder, såfremt luftfartstjenesteudøver ikke har indflydelse på sådanne ændringer i pensionsomkostningerne, og såfremt luftfartstjenesteudøveren, hvis der er tale om omkostningsstigninger, har truffet rimelige foranstaltninger for at forvalte omkostningsstigninger i referenceperioden
 (d)uforudsete og væsentlige ændringer i omkostninger, der udspringer af uforudsete ændringer i rentesatserne for udlån, som finansierer omkostninger i forbindelse med udøvelsen af luftfartstjenester, såfremt luftfartstjenesteudøveren, hvis der er tale om omkostningsstigninger, har truffet rimelige foranstaltninger for at forvalte omkostningsstigninger i referenceperioden
 (e)uforudsete og væsentlige ændringer i omkostninger, der udspringer af uforudsete ændringer i national skattelovgivning eller andre uforudsete nye omkostningsposter, der ikke er omfattet af præstationsplanen, men som er lovkrævede.
 De fastlagte omkostninger vedrørende de omkostninger, der er omhandlet i dette stykke, påvises og kategoriseres i præstationsplanen i overensstemmelse med bilag II, punkt 3.3, litra h).
 Forskellene mellem de fastlagte og


text:
de faktiske omkostninger, der er omhandlet i dette stykke, påvises og udredes i overensstemmelse med bilag VII og bilag IX.
 4.Med hensyn til uforudsete ændringer i de omkostninger, der er omhandlet i stk. 3, litra a), fordeles forskellene mellem fastlagte omkostninger og faktiske omkostninger som følger:
 (a)Hvis de faktiske omkostninger i et kalenderår eller i hele referenceperioden er lavere end de fastlagte omkostninger, tilbagefører luftfartstjenesteudøveren eller den pågældende medlemsstat den opståede forskel til luftrumsbrugerne ved at sænke enhedsraten i år n+2 eller i den efterfølgende referenceperiode, medmindre den nationale tilsynsmyndighed på grundlag af luftfartstjenesteudøverens detaljerede begrundelse og efter høring af luftrumsbrugernes repræsentanter beslutter, at luftfartstjenesteudøveren ikke skal tilbageføre en del af den opståede forskel.
 (b)Hvis de faktiske omkostninger i et kalenderår eller i hele referenceperioden overstiger de fastlagte omkostninger med højst 5 %, kan medlemsstaterne beslutte, at luftfartstjenesteudøveren eller den berørte medlemsstat skal opkræve den opståede forskel hos luftrumsbrugerne ved at hæve enhedsraten i år n+2 eller i den efterfølgende referenceperiode, efter at den nationale tilsynsmyndighed har godkendt luftfartstjenesteudøverens detaljerede begrundelse, navnlig med hensyn til behovet for øget kapacitet, og efter høring af luftrumsbrugernes repræsentanter.
 Hvis luftfartstjenesteudøverne i løbet af referenceperioden ønsker at tilføje større investeringer til de større investeringer, der er anført i præstationsplanen i henhold til bilag II, punkt 2.2, litra b), eller at annullere eller erstatte sådanne investeringer, skal disse ændringer godkendes af den nationale tilsynsmyndighed efter høring af luftrumsbrugernes repræsentanter.
 5.Med hensyn til uforudsete ændringer i de omkostninger, der er omhandlet i stk. 3, litra b), fordeles forskellene mellem fastlagte omkostninger og faktiske omkostninger som følger:
 (a)Hvis de faktiske omkostninger i et kalenderår er lavere end de fastlagte omkostninger for det pågældende kalenderår, skal medlemsstaterne tilbageføre den opståede forskel til luftrumsbrugerne ved at sænke enhedsraten i år n+2.
 (b)Hvis de faktiske omkostninger i et kalenderår overstiger de fastlagte omkostninger for det pågældende kalenderår, skal medlemsstaterne opkræve den opståede forskel hos luftrumsbrugerne ved at hæve enhedsraten i år n+2.
 6.Med hensyn til uforudsete ændringer i de omkostninger, der er omhandlet i stk. 3, litra c), d) og e), fordeles forskellene mellem fastlagte omkostninger og faktiske omkostninger som følger:
 (a)Hvis de faktiske omkostninger i et kalenderår eller i hele referenceperioden er lavere end de fastlagte omkostninger, tilbagefører luftfartstjenesteudøveren eller den pågældende medlemsstat den opståede forskel til luftrumsbrugerne ved at sænke enhedsraten i år n+2, i den efterfølgende referenceperiode eller i de to efterfølgende referenceperioder, hvis de beløb, der skal opkræves, påvirker enhedsraten uforholdsmæssigt.
 (b)Hvis de faktiske omkostninger i et kalenderår eller i hele referenceperioden overstiger de fastlagte omkostninger, kan medlemsstaterne beslutte, at luftfartstjenesteudøveren eller den berørte medlemsstat skal opkræve den opståede forskel hos luftrumsbrugerne ved at hæve enhedsraten i år n+2, i den efterfølgende referenceperiode eller i de to efterfølgende referenceperioder, hvis de beløb, der skal opkræves, påvirker enhedsraten uforholdsmæssigt.
 7.De nationale tilsynsmyndigheder skal hvert år kontrollere, om luftfartstjenesteudøverne anvender bestemmelserne i denne artikel korrekt. Det påhviler de nationale tilsynsmyndigheder at udarbejde en rapport senest den 1. september i år n+1 om ændringerne i de i stk. 3


text:
omhandlede omkostninger, der blev foretaget i år n. Rapporten forelægges luftrumsbrugernes repræsentanter til høring.
 I rapporten, som skal forelægges inden den 1. september i året efter det sidste år i referenceperioden, medtager de nationale tilsynsmyndigheder også resultatet for hele referenceperioden med hensyn til uforudsete ændringer i de omkostninger, der er omhandlet i stk. 3, litra a), c), d) og e).
 Artikel 29
 Fastsættelse af enhedsrater for afgiftszoner
 1.Medlemsstaterne fastsætter årligt en enhedsrate for hver afgiftszone i henhold til artikel 25. Med forbehold af stk. 3 ændres enhedsraterne ikke i årets løb.
 2.Det påhviler medlemsstaterne at fastsætte en enhedsrate for år n for hver afgiftszone i overensstemmelse med følgende krav:
 (a)De nationale tilsynsmyndigheder forelægger på vegne af deres medlemsstat den beregnede enhedsrate for Kommissionen og Eurocontrols CRCO senest den 1. juni i år n-1. Denne forelæggelse skal omfatte oplysningsskemaer og yderligere oplysninger som fastsat i bilag VII og bilag IX.
 (b)Senest den 1. november i år n-1 skal de nationale tilsynsmyndigheder om nødvendigt ajourføre den beregnede enhedsrate, der er omhandlet i litra a), efter høring af luftrumsbrugerne. De skal forelægge denne beregnede ajourførte enhedsrate på vegne af deres medlemsstat for Kommissionen og Eurocontrols CRCO senest den 1. november i år n-1.
 (c)Medlemsstaterne fastsætter enhedsraten for år n senest den 20. december i år n-1 og underretter Kommissionen og Eurocontrols CRCO om denne rate.
 3.Kommissionen kontrollerer, at enhedsraterne som omhandlet i stk. 2 beregnes i overensstemmelse med kravene i artikel 25, stk. 2.
 Hvis Kommissionen finder, at en enhedsrate ikke er i overensstemmelse med kravene i artikel 25, stk. 2, underretter Kommissionen den pågældende medlemsstat herom og opfordrer den til at forelægge en revideret enhedsrate.
 Hvis Kommissionen finder, at den reviderede enhedsrate er beregnet i overensstemmelse med kravene i artikel 25, stk. 2, underretter Kommissionen den pågældende medlemsstat herom.
 4.Hvis en enhedsrate for år n som følge af den tid, der kræves for at gennemføre de i stk. 3 omhandlede procedurer, revideres efter starten på det år, som den vedrører, og en sådan revision medfører en forskel i indtægterne, justeres enhedsraten på følgende måde:
 (a)en første justering af enhedsraten i året efter revisionen af enhedsraten og
 (b)en endelig justering af enhedsraten to år efter nævnte år.
 5.Hvis medlemsstaterne ikke har vedtaget en præstationsplan inden påbegyndelsen af referenceperioden, eller hvis præstationsplanen revideres i henhold til artikel 18 i løbet af referenceperioden, genberegnes og anvendes enhedsraterne om fornødent ud fra den vedtagne præstationsplan eller den vedtagne reviderede præstationsplan.
 Hvis en præstationsplan vedtages efter påbegyndelsen af referenceperioden, fører en eventuel forskel i indtægter som følge af anvendelsen af enhedsraten eller enhedsraterne beregnet ud fra udkastet til præstationsplan i stedet for enhedsraten eller enhedsraterne beregnet ud fra den vedtagne præstationsplan til en første justering af enhedsraten i året efter vedtagelsen af præstationsplanen og en endelig justering af enhedsraten to år efter dette år. Bestemmelserne i artikel 27 og 28 anvendes på grundlag af den vedtagne præstationsplan med tilbagevirkende kraft fra den første dag i referenceperioden.
 Hvis en præstationsplan revideres i løbet af referenceperioden i henhold til


text:
artikel 18, fører en eventuel forskel i indtægter som følge af anvendelsen af enhedsraten eller enhedsraterne beregnet ud fra den vedtagne præstationsplan i stedet for enhedsraten eller enhedsraterne beregnet ud fra den vedtagne reviderede præstationsplan til en første justering af enhedsraten i året efter vedtagelsen af den reviderede præstationsplan og en endelig justering af enhedsraten to år efter dette år. Bestemmelserne i artikel 27 og 28 anvendes på grundlag af den vedtagne reviderede præstationsplan med tilbagevirkende kraft fra den første dag i det år, som er omfattet af den reviderede præstationsplan.
 6.Uanset artikel 25, stk. 2, kan medlemsstaterne fastsætte den i stk. 1 omhandlede enhedsrate på et lavere niveau end den enhedsrate, der er beregnet i henhold til artikel 25, stk. 2. I dette tilfælde anfører de denne lavere enhedsrate i oplysningsskemaerne om beregning af enhedsrater efter skabelonen i tabel 2 i bilag IX. Den opståede forskel i indtægter opkræves ikke hos luftrumsbrugerne.
 Artikel 30
 Gennemsigtighed i enhedsrater
 1.Senest den 1. august hvert år skal medlemsstaterne på en koordineret måde høre luftfartstjenesteudøverne, luftrumsbrugernes repræsentanter og, hvor det er relevant, lufthavnsoperatører og lufthavnskoordinatorer om væsentlige elementer vedrørende gennemførelsen af denne forordning som omhandlet i bilag XII, punkt 2. Denne høring kan gennemføres samtidig med den høring, der er omhandlet i artikel 24, stk. 3.
 Medlemsstaterne forelægger oplysningsskemaerne og de oplysninger, der kræves i bilag IX for de hørte enheder senest tre uger inden høringen.
 2.Medlemsstaterne forelægger de oplysninger, der er omhandlet i stk. 1, andet afsnit, for Kommissionen på den dag, hvor de forelægges de hørte parter. Medlemsstaterne underretter Kommissionen om resultatet af høringen.
 Artikel 31
 Beregning af afgifter
 1.Overflyvningsafgiften for en given flyvning i en bestemt overflyvningsafgiftszone beregnes som produktet af den enhedsrate, der er fastsat for den pågældende zone, og det antal overflyvningstjenesteenheder, som flyvningen omfatter.
 2.Tårn- og indflyvningskontrolafgiften for en given flyvning i en bestemt tårn- og indflyvningskontrolafgiftszone beregnes som produktet af den enhedsrate, der er fastsat for den pågældende zone, og tårn- og indflyvningskontroltjenesteenhederne for den pågældende flyvning.
 Ved beregning af tårn- og indflyvningskontrolafgiften tælles et luftfartøjs ind- og udflyvning som én flyvning. Som enhed tælles enten den ankommende eller den afgående flyvning.
 3.Medlemsstaterne fritager følgende flyvninger fra overflyvningsafgifter:
 a)flyvninger udført med luftfartøjer med en maksimal tilladt startmasse på under to ton
 b)blandede VFR/IFR-flyvninger i de afgiftszoner, hvor flyvningerne udføres udelukkende efter VFR-reglerne, og hvor der ikke opkræves overflyvningsafgift for VFR-flyvninger
 c)flyvninger, der udføres udelukkende med det formål at befordre den regerende monark og dennes nærmeste familie, statsoverhoveder, regeringsledere eller ministre på officiel tjenesterejse; fritagelsen skal under alle omstændigheder fremgå af den relevante statusindikator eller bemærkning i flyveplanen
 d)eftersøgnings- og redningsflyvninger, der er godkendt af den relevante kompetente instans.
 4.Medlemsstaterne kan fritage følgende flyvninger fra overflyvningsafgifter:
 a)militære flyvninger, der udføres af militærfly fra et hvilket som helst land
 b)træningsflyvninger, der udføres inden for den pågældende medlemsstats luftrum udelukkende med det formål at opnå et certifikat, eller, hvis der er tale om flyvebesætningsmedlemmer, en rating af certifikat, hvor dette fremgår af en passende bemærkning i flyveplanen
 c)flyvninger, der


text:
udføres udelukkende med det formål at kontrollere eller afprøve udstyr, der bruges eller er beregnet til at blive brugt som jordbaserede hjælpemidler for luftfarten, med undtagelse af positioneringsflyvninger, der udføres af det pågældende luftfartøj
 d)flyvninger, der afsluttes i den lufthavn, hvorfra luftfartøjet er startet, og som ikke indebærer nogen mellemlanding
 e)VFR-flyvninger
 f)humanitære flyvninger, der er godkendt af den relevante kompetente instans
 g)toldvæsenets og politiets flyvninger.
 5.Medlemsstaterne kan fritage de flyvninger, der er anført i stk. 3 og 4, for tårn- og indflyvningskontrolafgifter.
 6.Medlemsstaterne dækker omkostningerne til de luftfartstjenester, som luftfartstjenesteudøverne har udøvet i forbindelse med flyvninger, der er fritaget for overflyvningsafgifter eller tårn- og indflyvningskontrolafgifter i henhold til stk. 3, 4 eller 5.
 Artikel 32
 Modulering af luftfartsafgifterne
 1.Medlemsstaterne kan på en ikke-diskriminerende og gennemsigtig måde modulere luftfartsafgifter, som afholdes af luftrumsbrugere, med henblik på at:
 (a)optimere brugen af luftfartstjenesterne
 (b)mindske flyvningens miljøpåvirkninger
 (c)mindske trafiktætheden på nettet i et specifikt område eller på en specifik rute på specifikke tidspunkter
 (d)fremskynde udbredelsen af SESAR ATM-kapacitet i overensstemmelse med den periode, der er fastsat i de fælles projekter, som er omhandlet i artikel 15a, stk. 3, i forordning (EF) nr. 550/2004, navnlig med henblik på at skabe incitamenter til at udstyre luftfartøjer med systemer, der indgår i disse fælles projekter.
 Medlemsstaterne sikrer, at moduleringen af afgifter i henhold til dette stykkes litra a)-c), ikke fører til en samlet ændring i luftfartstjenesteudøverens årlige indtægter sammenlignet med en situation uden modulering af afgifterne. For høje eller lave opkrævninger fører til en justering af enhedsraten i år n+2.
 2.Modulering af luftfartsafgifter omfatter overflyvningsafgifter og/eller tårn- og indflyvningskontrolafgifter.
 Inden moduleringen af luftfartsafgifterne hører medlemsstaterne de berørte luftrumsbrugeres repræsentanter og luftfartstjenesteudøvere om den planlagte modulering.
 3.De nationale tilsynsmyndigheder overvåger, at luftfartstjenesteudøverne gennemfører moduleringen af luftfartsafgifter korrekt, og indgiver en rapport i henhold til artikel 37, stk. 1.
 Artikel 33
 Opkrævning af afgifter
 1.Medlemsstaterne kan opkræve afgifterne i form af en enkelt afgift pr. flyvning. Hvis afgifter faktureres og opkræves på regionalt plan, kan faktureringsvalutaen være euro, og en administrativ enhedsrate til dækning af fakturerings- og opkrævningsomkostninger kan lægges til den pågældende enhedsrate.
 2.Medlemsstaterne sikrer, at beløb, der opkræves på deres vegne, anvendes til at finansiere de fastlagte omkostninger i overensstemmelse med denne forordnings bestemmelser.
 3.Luftrumsbrugere betaler omgående og fuldt ud alle luftfartsafgifter, der afholdes i overensstemmelse med denne forordning.
 4.Medlemsstaterne sikrer, at der om fornødent anvendes effektive og forholdsmæssige håndhævelsesforanstaltninger med henblik på at inddrive luftfartsafgifter. Disse foranstaltninger kan omfatte afvisning af anmodninger om luftfartstjenester, tilbageholdelse af luftfartøjer og andre håndhævelsesforanstaltninger i henhold til den berørte medlemsstats lovgivning.
 KAPITEL VII
 særlige bestemmelser
 Artikel 34
 Forenklet afgiftsordning
 1.Med forbehold af betingelserne i stk. 2 kan medlemsstaterne beslutte at fastlægge og anvende en forenklet afgiftsordning i hele referenceperiodens varighed med hensyn til:
 (a)en eller flere overflyvnings- og en eller flere tårn- og indflyvningskontrolafgiftszoner
 (b)en eller flere luftfartstjenesteudøvere, der udøver tjenester i den eller de pågældende afgiftszoner omhandlet i litra a).
 2.Medlemsstaterne kan kun beslutte at fastlægge og anvende en forenklet afgiftsordning som omhandlet i stk. 1, hvis alle nedenstående


text:
betingelser er opfyldt:
 (a)Kommissionen har i en afgørelse vedtaget i henhold til artikel 14, stk. 2, artikel 15, stk. 2, eller artikel 15, stk. 4, bekræftet, at de præstationsmål, der er fastsat af medlemsstaten i udkastet til præstationsplan som omhandlet i artikel 12, er i overensstemmelse med de unionsdækkende præstationsmål
 (b)præstationsmålene for de centrale præstationsområder flyvesikkerhed, kapacitet og miljø er blevet opfyldt i de tre år forud for vedtagelsen af udkastet til den præstationsplan, der er omhandlet i artikel 12
 (c)præstationsplanen indeholder en incitamentsordning for kapacitetsmål som krævet i artikel 11
 (d)de berørte luftfartstjenesteudøvere og de berørte luftrumsbrugere er blevet hørt om den planlagte beslutning, og luftrumsbrugere, som repræsenterer mindst 65 % af de IFR-flyvninger, der opereres i det luftrum, hvor den eller de berørte medlemsstater er ansvarlige for udøvelsen af luftfartstjenester, er enige i den planlagte beslutning.
 3.Hvis medlemsstaterne beslutter at fastlægge og anvende en forenklet afgiftsordning i henhold til stk. 2, skal de ikke anvende:
 (a)mekanismen til trafikrisikodeling som omhandlet i artikel 11, stk. 2, og artikel 27, og i det tilfælde bæres trafikrisikoen fuldt ud af luftfartstjenesteudøveren
 (b)bestemmelserne i artikel 28, stk. 4-6, vedrørende mekanismen til omkostningsrisikodeling
 (c)de for høje eller lave opkrævninger, der følger af moduleringen af luftfartsafgifterne i henhold til artikel 32.
 Eventuelle fremførsler fra årene inden den referenceperiode, som den forenklede afgiftsordning finder anvendelse på, tages stadig i betragtning ved beregningen af enhedsrater.
 4.Hvis medlemsstaterne beslutter at fastlægge og anvende en forenklet afgiftsordning i henhold til stk. 2, anfører og uddyber de deres beslutning i præstationsplanen i overensstemmelse med bilag II, punkt 1.7.
 Artikel 35
 Tårn- og indflyvningskontroltjenester, CNS-, MET- og AIS-tjenester og ATM-datatjenester, der udøves på markedsvilkår
 1.I henhold til bestemmelserne i denne artikel kan medlemsstaterne før påbegyndelsen af eller i løbet af en referenceperiode beslutte, at nogle af eller alle de tårn- og indflyvningskontroltjenester, CNS-, MET- og AIS-tjenester eller lufttrafikstyringsdatatjenester ("ATM"), der udøves i deres afgiftszoner, som er etableret i henhold til artikel 21, er underlagt markedsvilkår.
 2.Hvis en eller flere medlemsstater beslutter at anvende stk. 1 for den kommende referenceperiode eller for den resterende del af referenceperioden og for de berørte tjenester, skal de ikke:
 a)anvende mål for omkostningseffektivitet, herunder fastsættelsen af fastlagte omkostninger, for de centrale præstationsindikatorer, der er omhandlet i bilag I, afsnit 2, punkt 4.1
 b)anvende mekanismerne for trafikrisikodeling og omkostningsrisikodeling i henhold til artikel 27 og 28
 c)fastsætte økonomiske incitamenter i de centrale præstationsområder kapacitet og miljø i henhold til artikel 11
 d)beregne tårn- og indflyvningskontrolafgifter i henhold til artikel 31, stk. 2
 e)fastsætte enhedsrater for tårn- og indflyvningskontrolafgifter i henhold til artikel 29
 f)være omfattet af høringskravene i artikel 24, stk. 3.
 Litra d)-f) finder kun anvendelse på tårn- og indflyvningskontroltjenester.
 Hvis en medlemsstat i løbet af en referenceperiode beslutter at anvende stk. 1, skal den også revidere sin præstationsplan i henhold til artikel 18, stk. 1, for så vidt angår de berørte tjenester.
 3.Det påhviler medlemsstaterne kun at træffe beslutning om at anvende stk. 1, når alle de følgende trin er udført:
 (a)medlemsstatens nationale tilsynsmyndighed


text:
har på grundlag af en detaljeret vurdering i overensstemmelse med betingelserne i bilag X fastslået, at den pågældende udøvelse af tjenester er underlagt markedsvilkår
 (b)den har hørt de berørte luftrumsbrugeres repræsentanter om den planlagte beslutning og om denne vurdering, og den har taget højde for deres bemærkninger
 (c)den har offentliggjort sin planlagte beslutning og den pågældende vurdering
 (d)den har forelagt Kommissionen sin planlagte beslutning og den pågældende vurdering og fået Kommissionens godkendelse.
 Med hensyn til litra d) skal medlemsstaten forelægge sin vurdering senest 12 måneder inden påbegyndelsen af en referenceperiode eller, hvis der er tale om en vurdering i løbet af referenceperioden, straks efter at have afsluttet vurderingen. Kommissionen meddeler den pågældende medlemsstat, om den er enig i, at vurderingen er blevet udført i overensstemmelse med betingelserne i bilag X. Kommissionen meddeler dette omgående. Kommissionen anmoder efter behov den pågældende medlemsstat om yderligere oplysninger, som medlemsstaten fremsender omgående.
 4.Hvis en medlemsstat beslutter at anvende stk. 1, skal dens nationale tilsynsmyndighed regelmæssigt vurdere, om betingelserne i bilag X stadig er opfyldt.
 Hvis den nationale tilsynsmyndighed finder, at disse betingelser ikke længere er opfyldt, skal medlemsstaten omgående tilbagekalde sin beslutning, når den har udført trinnene i stk. 3, litra b)-d).
 Efter denne tilbagekaldelse anvender medlemsstaten ikke undtagelserne i stk. 2, første afsnit, på de pågældende tjenester for den kommende referenceperiode eller i givet fald for den resterende del af referenceperioden. Hvis tilbagekaldelsen sker i løbet af referenceperioden, skal den pågældende medlemsstat også revidere sin præstationsplan i henhold til artikel 18, stk. 1.
 5.Hvis de tjenester, der er omfattet af anvendelsen af stk. 1, udøves i en fælles afgiftszone, der er fastsat i henhold til artikel 21, stk. 4, kan de pågældende medlemsstater beslutte, at udøvelsen af nogle af eller alle disse tjenester kun samlet set er genstand for markedsvilkår. I dette tilfælde skal de i fællesskab sikre, at kravene i denne artikel opfyldes.
 6.Hvis en medlemsstat beslutter at anvende stk. 1, forelægger den Kommissionen de oplysninger, der er anført i bilag XI, i det første år i hver referenceperiode. Kommissionen offentliggør ikke disse oplysninger.
 KAPITEL VIII
 forelæggelse af oplysninger, overvågning og offentliggørelse af oplysninger
 Artikel 36
 Forelæggelse af oplysninger
 1.Med henblik på overvågning i henhold til artikel 37 indberetter de nationale tilsynsmyndigheder, luftfartstjenesteudøvere, lufthavnsoperatører, lufthavnskoordinatorer, luftrumsbrugere og netforvalteren de data, der er omhandlet i bilag VI, til Kommissionen i overensstemmelse med de specifikke krav, der gælder for hvert part, som fastsat i dette bilag. Dataene indberettes gratis i elektronisk format.
 Med hensyn til luftrumsbrugere finder denne artikel kun anvendelse på de brugere, som udfører over 35 000 flyvninger om året inden for det europæiske luftrum beregnet som et gennemsnit over de seneste tre år.
 2.Hvis de i stk. 1 nævnte parter allerede har indberettet nogle af eller alle disse data til Eurocontrol eller Den Europæiske Unions Luftfartssikkerhedsagentur, skal de ikke indberette de pågældende data til Kommissionen, såfremt de underretter Kommissionen om data, de allerede har indberettet, hvornår de har indberettet dem, og om de har indberettet dem til Eurocontrol eller til Den


text:
Europæiske Unions Luftfartssikkerhedsagentur.
 3.De i stk. 1 nævnte parter træffer hver de nødvendige foranstaltninger for at sikre kvaliteten, godkendelsen og den rettidige overførsel af de data, som de skal indberette i henhold til stk. 1. De forelægger efter anmodning fra Kommissionen oplysninger om deres kvalitetskontroller og godkendelsesprocedurer vedrørende disse data.
 Artikel 37
 Overvågning og rapportering
 1.De nationale tilsynsmyndigheder overvåger udførelsen af luftfartstjenester, der udøves i luftrum under deres ansvarsområde, med henblik på at vurdere, om præstationsmålene i præstationsplanerne er opfyldt.
 Hvis en national tilsynsmyndighed finder, at disse mål ikke er blevet nået, eller at der er risiko for, at de ikke vil blive nået, underretter den omgående Kommissionen herom. For at rette op på situationen og nå de mål, der er fastsat i præstationsplanen, træffer medlemsstaten eller den pågældende nationale tilsynsmyndighed uden unødigt ophold de nødvendige foranstaltninger, som de har fastlagt, under hensyntagen til de afhjælpende foranstaltninger, der er omhandlet i artikel 10, stk. 2, i [den reviderede forordning om netfunktioner]. De meddeler uden unødigt ophold Kommissionen disse nødvendige foranstaltninger.
 Senest den 1. juni hvert år indgiver de nationale tilsynsmyndigheder en rapport til Kommissionen om resultaterne af den overvågning, der er omhandlet i første afsnit, i det foregående år.
 2.Kommissionen overvåger udøvelsen af netfunktionerne og vurderer, om præstationsmålene i netpræstationsplanen er opfyldt.
 Hvis Kommissionen finder, at præstationsmålene i netpræstationsplanen ikke er blevet nået, eller at der er risiko for, at de ikke vil blive nået, anmoder den netforvalteren om at fastlægge passende foranstaltninger med henblik på at afhjælpe situationen og nå disse mål. Netforvalteren meddeler omgående Kommissionen disse foranstaltninger.
 3.På grundlag af rapporterne som omhandlet i stk. 1, sidste afsnit, sin egen overvågning som omhandlet i stk. 2 og analysen af data modtaget i henhold til artikel 36, stk. 1, overvåger Kommissionen præstationen for udøvelsen af luftfartstjenester og netfunktioner og vurderer regelmæssigt opnåelsen af præstationsmålene. Kommissionen oplyser medlemsstaterne om sine overvågningsaktiviteter mindst én gang om året.
 Artikel 38
 Offentliggørelse
 1.Medlemsstaterne offentliggør elektronisk følgende oplysninger:
 (a)enhver beslutning, de har truffet i henhold til artikel 1, stk. 4 og 5
 (b)enhver beslutning, de har truffet i henhold til artikel 35, stk. 3, litra c)
 (c)deres udkast til præstationsplaner som omhandlet i artikel 12
 (d)deres vedtagne præstationsplaner som omhandlet i artikel 16
 (e)deres oplysningsskemaer som omhandlet i artikel 24, 29 og 30.
 2.Netforvalteren offentliggør elektronisk følgende oplysninger:
 (a)udkastene til netpræstationsplaner som omhandlet i artikel 19, stk. 1
 (b)de vedtagne netpræstationsplaner som omhandlet i artikel 19, stk. 3.
 3.Kommissionen offentliggør elektronisk de rapporter og supplerende dokumenter, der udarbejdes af præstationsvurderingsorganet vedrørende den bistand, som dette organ har ydet i henhold til artikel 3.
 KAPITEL IX
 afsluttende bestemmelser
 Artikel 39
 Begrundelse for og klage over nationale beslutninger
 Medlemsstaterne sikrer, at beslutninger, der træffes af deres kompetente nationale myndigheder i medfør af denne forordning, er behørigt begrundede og kan påklages efter national ret.
 Artikel 40
 Ophævelse
 Gennemførelsesforordning (EU) nr. 390/2013 og (EU) nr. 391/2013 ophæves med virkning fra den 1. januar 2020. Disse forordninger finder imidlertid stadig anvendelse i forbindelse med gennemførelsen af præstations- og afgiftsordninger


text:
vedrørende den anden referenceperiode.
 Artikel 41
 Ikrafttræden
 Denne forordning træder i kraft på tyvendedagen efter offentliggørelsen i Den Europæiske Unions Tidende.
 Denne forordning er bindende i alle enkeltheder og gælder umiddelbart i hver medlemsstat.
 Udfærdiget i Bruxelles, den 11.2.2019.
 På Kommissionens vegne
 Formand
 Jean-Claude JUNCKER
 (1)
 EUT L 96 af 31.3.2004, s. 1.
 (2)
 EUT L 96 af 31.3.2004, s. 10.
 (3)
 Kommissionens gennemførelsesforordning (EU) nr. 390/2013 af 3. maj 2013 om oprettelse af en præstationsordning for luftfartstjenester og netfunktioner (EUT L 128 af 9.5.2013, s. 1).
 (4)
 Kommissionens gennemførelsesforordning (EU) nr. 391/2013 af 3. maj 2013 om en fælles afgiftsordning for luftfartstjenester (EUT L 128 af 9.5.2013, s. 31).
 (5)
 Europa-Parlamentets og Rådets forordning (EF) nr. 551/2004 af 10. marts 2004 om organisation og udnyttelse af det fælles europæiske luftrum ("luftrumsforordningen") (EUT L 96 af 31.3.2004, s. 20).
 (6)
 [EUT-henvisning til den reviderede forordning om netfunktioner].
 (7)
 Som defineret i artikel 3 i Kommissionens gennemførelsesforordning (EU) nr. 409/2013 af 3. maj 2013 om definition af fælles projekter, etablering af en ledelsesordning og afdækning af incitamenter til støtte for gennemførelsen af den europæiske masterplan for lufttrafikstyringen (EUT L 123 af 4.5.2013, s. 1).
 (8)
 Europa-Parlamentets og Rådets forordning (EU) 2018/1139 af 4. juli 2018 om fælles regler for civil luftfart og oprettelse af Den Europæiske Unions Luftfartssikkerhedsagentur og om ændring af forordning (EF) nr. 2111/2005, (EF) nr. 1008/2008, (EU) nr. 996/2010, (EU) nr. 376/2014 og direktiv 2014/30/EU og 2014/53/EU og om ophævelse af forordning (EF) nr. 552/2004 og (EF) nr. 216/2008 og Rådets forordning (EØF) nr. 3922/91 (EUT L 212 af 22.8.2018, s. 1).
 (9)
 Rådets forordning (EØF) nr. 95/93 af 18. januar 1993 om fælles regler for tildeling af ankomst- og afgangstidspunkter i Fællesskabets lufthavne (EFT L 14 af 22.1.1993, s. 1).
 (10)
 Kommissionens gennemførelsesforordning (EU) 2017/373 af 1. marts 2017 om fastsættelse af fælles krav til udøvere af lufttrafikstyrings- og luftfartstjenester og andre lufttrafikstyringsnetfunktioner og tilsynet med disse udøvere, om ophævelse af forordning (EF) nr. 482/2008, gennemførelsesforordning (EU) nr. 1034/2011 og (EU) nr. 1035/2011 samt forordning (EU) 2016/1377 og om ændring af forordning (EU) nr. 677/2011 (EUT L 62 af 8.3.2017, s. 1).
 ---documentbreak---
 BILAG I
 CENTRALE PRÆSTATIONSINDIKATORER FOR OPSTILLING AF MÅL OG INDIKATORER FOR OVERVÅGNING
 AFSNIT 1
 Centrale præstationsindikatorer for opstilling af mål og indikatorer for overvågning på EU-niveau
 1.Flyvesikkerhed
 1.1.Centrale præstationsindikatorer
 Minimumsniveauet for sikkerhedsforvaltningens effektivitet, der skal opnås af luftfartstjenesteudøvere, der er certificeret til at udøve lufttrafiktjenester. Denne centrale præstationsindikator måles på, i hvor høj grad følgende sikkerhedsforvaltningsmål er gennemført:
 (a)flyvesikkerhedspolitik og -mål
 (b)styring af flyvesikkerhedsrisici
 (c)sikring af flyvesikkerheden
 (d)flyvesikkerhedsfremmende foranstaltninger
 (e)flyvesikkerhedskultur.
 1.2.Indikatorer for overvågning
 (a)Andelen af indtrængninger på start- og landingsbane på EU-niveau med indvirkning på sikkerheden beregnet i overensstemmelse med afsnit 2, punkt 1.2, litra a)
 (b)Andelen af overtrædelser af adskillelsesminima på EU-niveau med indvirkning på sikkerheden beregnet i overensstemmelse med afsnit 2, punkt 1.2, litra b).
 2.Miljø
 2.1.Centrale præstationsindikatorer
 Denne centrale præstationsindikator måles på den gennemsnitlige horisontale overflyvningsflyveeffektivitet for den faktiske bane beregnet på følgende måde:
 (a)indikatoren er en sammenligning mellem længden af


text:
overflyvningsdelen af den faktiske bane udledt af overvågningsdata og den opnåede afstand opsummeret for alle IFR-flyvninger inden for eller gennem det lokale luftrum som defineret i artikel 1, herunder benævnt "det europæiske luftrum"
 (b)"overflyvningsdelen" refererer til den afstand, der tilbagelægges uden for en cirkel på 40 NM omkring lufthavne
 (c)ved flyvning til eller fra en lufthavn uden for det europæiske luftrum anvendes indgangs- og udgangspunkterne i det europæiske luftrum til at beregne denne indikator som henholdsvis oprindelsessted og bestemmelsessted og ikke afgangs- eller bestemmelseslufthavnen
 (d)ved flyvning til eller fra en lufthavn inden for det europæiske luftrum, som krydser ikke-europæisk luftrum, medtages kun delen inden for det europæiske luftrum ved beregningen af denne indikator
 (e)"opnået afstand" er en funktion af indgangs- og udgangspunkternes position ved flyvning ind i og ud af hver del af luftrummet for alle dele af banen. Opnået afstand repræsenterer disse punkters bidrag til storcirkelsafstanden mellem flyvningens oprindelses- og bestemmelsessted
 (f)indikatoren beregnes for et helt kalenderår og for hvert enkelt år i referenceperioden som et gennemsnit. Ved beregningen af dette gennemsnit udelukkes de ti højeste daglige værdier og de ti laveste daglige værdier fra beregningen.
 2.2.Indikatorer for overvågning
 (a)Den gennemsnitlige horisontale overflyvningsflyveeffektivitet for den seneste bane ifølge den indleverede flyveplan beregnet som følger:
 (I)forskellen mellem længden af overflyvningsdelen af den seneste bane ifølge den indleverede flyveplan og den tilsvarende del af storcirkelsafstanden opsummeret for alle IFR-flyvninger inden for eller gennem europæisk luftrum
 (II)"overflyvningsdelen" refererer til den afstand, der tilbagelægges uden for en cirkel på 40 NM omkring lufthavne
 (III)ved flyvning til eller fra en lufthavn uden for det europæiske luftrum anvendes indgangs- og udgangspunkterne i det europæiske luftrum til at beregne denne indikator som henholdsvis oprindelsessted og bestemmelsessted og ikke afgangs- eller bestemmelseslufthavnen
 (IV)ved flyvning til eller fra en lufthavn inden for det europæiske luftrum, som krydser ikke-europæisk luftrum, medtages kun delen inden for det europæiske luftrum ved beregningen af denne indikator
 (V)indikatoren beregnes for et helt kalenderår og for hvert enkelt år i referenceperioden som et gennemsnit. Ved beregningen af dette gennemsnit udelukkes de ti højeste daglige værdier og de ti laveste daglige værdier fra beregningen.
 (b)Den gennemsnitlige horisontale overflyvningsflyveeffektivitet for den korteste bane med begrænsninger beregnet som følger:
 (I)indikatoren er forskellen mellem længden af overflyvningsdelen af den korteste rute med begrænsninger, der er tilgængelig for flyveplanlægning, som beregnet ved hjælp af netforvalterens path finding-algoritmer og systemer til flyveplanvalidering målt mellem udgangs- og indgangspunkterne for to terminalområder, og den tilsvarende del af storcirkelsafstanden opsummeret for alle IFR-flyvninger inden for eller gennem europæisk luftrum
 (II)med denne indikator tages der hensyn til luftrumsrestriktioner på dage med og uden militære aktiviteter, der er offentliggjort i RAD (Route Availability Document), der udstedes af netforvalteren, og den faktiske status for betingede ruter på tidspunktet for den senest indleverede flyveplan
 (III)"overflyvningsdelen" refererer til den afstand, der tilbagelægges uden for en cirkel på 40 NM omkring lufthavne
 (IV)ved flyvning til eller fra en lufthavn uden for det europæiske luftrum anvendes indgangs- og udgangspunkterne i det europæiske luftrum til at beregne denne indikator som henholdsvis


text:
oprindelsessted og bestemmelsessted og ikke afgangs- eller bestemmelseslufthavnen
 (V)ved flyvning til eller fra en lufthavn inden for det europæiske luftrum, som krydser ikke-europæisk luftrum, medtages kun delen inden for det europæiske luftrum ved beregningen af denne indikator
 (VI)indikatoren beregnes for et helt kalenderår og for hvert enkelt år i referenceperioden som et gennemsnit. Ved beregningen af dette gennemsnit udelukkes de ti højeste daglige værdier og de ti laveste daglige værdier fra beregningen.
 (c)Den effektive udnyttelse af reserveret eller segregeret luftrum beregnet som forholdet mellem det tidsrum, der oprindeligt ønskedes allokeret til reservation eller adskillelse fra almen lufttrafik, og det endeligt allokerede tidsrum, der blev udnyttet til den aktivitet, der krævede den pågældende adskillelse eller reservation. Indikatoren beregnes for alle allokeringer, der er meddelt netforvalteren.
 (d)Graden af planlægning via tilgængelige luftrumsstrukturer, herunder reserveret eller segregeret luftrum og betingede ruter, der for almen lufttrafik beregnes som forholdet mellem de luftfartøjer, der indleverer flyveplaner via sådanne luftrumsstrukturer, og antallet af luftfartøjer, der kunne have planlagt via disse luftrumsstrukturer.
 (e)Udnyttelsesgraden for de tilgængelige luftrumsstrukturer, herunder reserveret eller segregeret luftrum og betingede ruter, der for almen lufttrafik beregnes som forholdet mellem de luftfartøjer, der flyver via sådanne luftrumsstrukturer, og antallet af luftfartøjer, der kunne have planlagt via disse luftrumsstrukturer.
 3.Kapacitet
 3.1.Central præstationsindikator
 Det gennemsnitlige antal minutter for overflyvnings-ATFM-forsinkelse pr. flyvning, der skyldes luftfartstjenester, beregnet som følger:
 (a)Overflyvnings-ATFM-forsinkelsen er den forsinkelsen, der er beregnet af netforvalteren, og som udtrykkes som forskellen mellem det skønnede starttidspunkt og det beregnede starttidspunkt, som netforvalteren har allokeret.
 (b)I forbindelse med denne indikator forstås ved:
 "skønnet starttidspunkt" det tidspunkt, hvor luftfartøjet forventes at lette, efter netforvalterens beregninger og ud fra det senest skønnede afgangstidspunkt eller målafgangstidspunktet for de lufthavne, der er omfattet af samarbejdsbaserede beslutningsprocedurer i lufthavne, plus den skønnede taxi ud-tid beregnet af netforvalteren
 "beregnet starttidspunkt" det tidspunkt, som netforvalteren har allokeret på flyvedagen som resultat af taktisk slotallokering, og hvor et luftfartøj forventes at lette
 "skønnet taxi ud-tid" det skønnede tidsrum mellem off-block og afgang. Dette skøn omfatter buffertid til forsinkelse på holdepladsen eller afisning inden afgang.
 (c)Denne indikator omfatter alle IFR-flyvninger og omfatter alle årsager til ATFM-forsinkelser med undtagelse af ekstraordinære situationer.
 (d)Denne indikator beregnes for et helt kalenderår og for hvert enkelt år i referenceperioden.
 3.2.Indikatorer for overvågning
 (a)Det gennemsnitlige tidsrum i minutter for ankomst-ATFM-forsinkelse pr. flyvning, der skyldes luftfartstjenester på tårn- og indflyvningskontroltjenesteniveau og lufthavnsniveau, og som er forårsaget af landingsrestriktioner i bestemmelseslufthavnen, beregnet som følger:
 i)
 Denne indikator er den gennemsnitlige ankomst-ATFM-forsinkelse, der opstår pr. indgående IFR-flyvning.
 ii)
 Denne indikator omfatter alle IFR-flyvninger, der lander i bestemmelseslufthavnen og omfatter alle årsager til ATFM-forsinkelser med undtagelse af ekstraordinære situationer.
 iii)
 Denne indikator beregnes for et helt kalenderår og for hvert enkelt år i referenceperioden.
 (b)Procentdelen af flyvninger med en overflyvnings-ATFM-forsinkelse på mere end 15 minutter beregnet som følger:
 i)
 Overflyvnings-ATFM-forsinkelse beregnet i overensstemmelse med punkt 3.1, litra a).
 ii)
 Denne indikator omfatter alle IFR-flyvninger og omfatter alle årsager til ATFM-forsinkelser med undtagelse af ekstraordinære situationer.
 iii)
 Denne indikator beregnes for et helt kalenderår og for hvert